text:
ዘመነ ምጽኣት እቲ ንኽራኸበናን ኣብ ኣሕዋት ንኽንራኸቦን ምፍቃር መታን ክንመሃር ናባና ዝመጽእ ጐይታ ንኸነእንግድ ዝወሃበትና ግዜ እዩ፡ እቲ ሓድሽ ዓመት ሊጡርጊያ ዘበግስ ዘመነ መጽኣት ዓሚዩቕ ትርጉሙ ካብ ናይ ቅዱስ ኣቦና ር.ሊ.ጳ. ፍራንቸስኮ ስልጣናዊ ኣስተምህሮታት ብሓጺሩ ንመልከት፥
ስምዖን ተ. ኣርኣያ - ከተማ ቫቲካን
ዕለት 3 ታሕሳስ 2017 ዓ.ም. ቅዱስ ኣቦና፥ ዘመነ ምጽኣት እቲ ንኽራኸበና ቢሉ ዝመጽእ ጐይታ ኣብ ሕይወትና ንኸነእንግድን ንቕድሚት እናጠመትናን ንዳግማይ ምጽኣት ክርስቶስ ገዛእ ርእስና ንኸነቀራርብ እቲ ዘሎና ሃረርታ ንእዚኣብሔር ሓቅነቱ እነረጋግጸሉ ግዜ እዩ። ብትሑት ሰብኣዊ ኩነት ብበዓለ ልደቱ ኣቢሉ ናባና ክምለስ እዩ፡ ኣብ ነፍሲ ወከፍ እዋን ንኣኡ ንምቕባል ስንድዋት ኣብ እንዀነሉ እዋን ኣብ ነፍሲ ወከፍና ውሽጢ ይመጽእ። ህያዋይንን ሙታንን ክፈርድ ኣብ መወዳእታ ዓለም እውን ዳግም ክመጽእ እዩ፡ ምእንቲ’ዚ ነቒሕና ንጐይታ ብተስፋ ንኽንራኸቦ ንጽበይ።
ሰለስተ ግዜ ምብጽሕ ጐይታ
ዕለት 27 ሕዳር 2016 ዓ.ም. ቅዱስነቶም ፍርቂ መዓልቲ ኣብ ቅርዓት ቅዱስ ጴጥሮስ ጸሎት መልኣከ እግዚኣብሔር ቅድሚ ምዕራጐም ኣብ ዝለገስዎ ቃለ ኣስተንትኖ፡ ሰለስተ ምጽኣት ጐይታ ከምዘሎን፡ እታ ቀዳመይቲ፡ ብትስብእቱ፡ ኣብ ቤተ ልሔም በዓቲ ውልደት ኢየሱስ፡ እታ ካልአይቲ፡ ኣብ ህልውነት ዝግለጽ፡ እዚ ኸኣ ዕለት ብዕለት ኣብ ጉዕዞና ንኸሰንየና ዝገብሮ ምጽኣት እዩ፡ እታ ሳልሰይቲ ምጻእት ከስ፡ ቅዱስነቶም ብወንጌል ማቴዎስ ምዕ. 25 መሰረት ገይሮም እንከረድኡ፡ እታ ናይ መወዳእታ ፍርዲ ንኽህብ ዝመጸላ ሰዓት እትገልጽ ምዃና እንክሕብር፥ ጠምየ ነበርኩ እሞ፡ ኣብላዕኩምኒ። ጸሚኤ፡ ኣስቴኹምኒ። ገይሸ፡ ተቐበልኩምኒ። ዐሪቀ፡ ከደንኩምኒ። ሐሚመ፡ በጻሕኩምኒ። ተኣሲረ፡ መጻእኩምኒ ኣብዛ ናይ መወዳእታ ፍርዲ፡ ፍቕሪ መሰረት ዝገብር እዩ ከምዝበሉ ይዝከር።
ንምእንጋድ ነቒሕካ ምጽባይ ንምፍቓር ዕድል እዩ
ዕለት 3 ታሕሳስ 2017 ዓ.ም. ቅዱስነቶም ጸሎት መልኣከ እግዚኣብሔር ቅድሚ ምዕራጐም ኣብ ዝለገስዎ ኣስተንትኖ፡ ኢየሱስ ኣብ ዘመነ ምጽኣት እቲ ዝጽገወና ፍቕሩ ከይነባኽን ይምዕደና፡ በቲ ኣብ ዓለም ዘሎ ጫውጫውን ዕግርግርን በቲ ዝረኣይ መዘንግዕን ወይ ካብ ሓቅነት ዝረሓቐ ኣፍኣውነትን ከይተናወጽና ንኻልኦት ኣቃልቦ ብምግባር ብምልኣት ኣገባብ ንኽንነብር እንጽውዓሉ እዋን እዩ፡ በዚ ዓይነት ኵነት’ዚ ምስ እንነብር ናይ ኣሕዋት ንብዓትን ዘድልዮም ኩሉ ኣባና ይስቆርን ናብ ንብልን ከምዝበሉ ይምልከት።
ምጥንቃቕን ምንቃሕን ማለት ብቀቢጸ ተስፋነትን ብምድንጋራትን ከይተዓብለልናን ኣብ ሓጢኣትና ጠፊእናን እምነት ኣብ ሙግዳል ተዋሒጥና ትኽስ ከይበልና ነቒሕና ነቲ ኣብ ህልውናና ትርጉምን ክብርን ምልኣት ሰናይን ርህራሄን ንኽንብር ዝመጽእ ጐይታ ንምቕባል ዘብቅዕ ክነት እዩ።
ጽቡቕ ገድሊ እምነት
ብዘመነ ምጽኣት ጉዕዞና ናብ ጐይታ ነበግስ፡ ሓሴትን ጓህን ብርሃንን ጸልማትን ዝተመልአ ጉዕዞ እውን ይኹን፡ ጉዕዞ ገድሊ ይኸውን፡ ሰናይ ገድሊ እምነት ዝንበሮ፡ እግዚኣብሔር ፍጹም ሓያል እዩ፡ እዚ እምንቶ’ዚ ንኣማኒ ቅሳነትን ምርግጋእን ትብዓትን ጽንዓትን ኣብ ቅድሚ ተጻረርትን ጸላእትን ሓይሊ ጽንዓት ይኸውን፡ ዋላ’ኳ መንፈስ ክፍኣት ምስ ጭፍራታት ይፈነው ክርስቲያን እቲ ናይ መወዳእታን መደምደምታን ቃል ካብ እግዚኣብሔር ምዃኑ ኣሚኑ ከይተንበርከኸ ጸኒዑ ደው ክብል የበርትዖ ቅዱስ ኣቦና ነዚ ዝበሉ ዕለት 29 ሕዳር 2015 ዓ.ም. ቀዳማይቲ ሰንበት ዘመነ ምጽኣት ኣብ ረፓብሊካዊት ማእከላይ ኣፍሪቃ ርእሰ ከተማ ባንጉይ ኣብ ዝርከብ ካቴድራል ኣብ ዘዕረገዎ መስዋዕተ ቅዳሴ ዝለገስዎ ስብከት እዩ።
እዚዩ ዘገድስ ምስ ጐይታ ምርኻብ እዩ
ዕለት 27 ሕዳር 2016 ዓ.ም. ፍርቂ መዓልቲ ጸሎተ መልኣከ እግዚኣብሔር ቅድሚ ምዕራጐም ኣብ ዝለገስዎ ኣስተንትኖ፡ ዘመነ ምጽኣት ኣብ ሕይወት ናይ ሕይወት ዓቢይ ኣገዳስነት ይሕብረና፡ እዚ ኸኣ እቲ ክበጽሓና ናባና ዕለት ብዕለት ምስ ዝመጽእ ጐይታ ምርዃብ ዝብል እዩ … ስለዚህ እዚ ኵነት’ዚ ብናይ ዓለም ነገራት ከይተዓብለልካ ብህድኣትን ርእሰ ምቍጽጻርን ምንባር ይሓትት … ከምዚ ዓይነት ምንባር እንተድኣ ዝጐደለ ኰይኑ እቲ ኣብ ሕይወት ኣዚዩ ኣገዳሲ ዝዀነ በቐንዱ ምስ ጐይታ ምርኻብ ዝብል ይሰሓት፡ ናይ ኩሉ ነገርን ኵነትን ደረት ትርኢቲ ምስ ጐይታ ምርኻብ ዝብል እዩ ክኸውን ዘለዎ ምስ በሉ፡
ማርያም ኣእንዳውና ሒዛ ናብ ኢየሱስ ትመራሓና
ኣስዒቦም፡ መላእ ዘርኢ ሰብ ንማርያም ኣወኪፎም፡ ናይ ምጽኣት ቅድስተ ድንግል ማርያም፡ ገዛእ ርእስና ወነንቲ ናይ ገዛእ ርእስና ሕይወት ገይርና ከይንጥምት ትደግፈና፡ እቲ ንሕይወትና ንኽቕይር ንዝመጽእ ጐይታ ዝቃወሙ ከይንኸውንን፡ መደባትናን ውጥናትናን ኩሉ ዝቕይርን ዝሕድስን ዝተገብኤንን ጽቡይ ዝዀነ ጐይታ ክበጽሓና ዝፈቕዱ ክንከውን ትደግፈና ከምዝበሉ ይዝከር።


c: text/html

text:
አስተንትኖ ቃል አምላኽ መጋቢት 27.2018
ኣቦና አብ ሰማያት ትነብር . ……….
ሰላም ንዓኪ ኦ ማሪያም ………..
ስብሓት ንአብን ንወልድን …………::
13.21-33.36-38
- አስተንትኖ
መድኃኒና ኢየሱስ ክርስቶስ ድሕሪ አእጋር ሓዋሪያት ሓጺቡ ከምኡውን ንሓዋሪያቱ ንዓና ንነፍሲ ወከፍና አብነቱ ተኸቲልና ሕድሕድ ክንተሓጻጸብ ድሕሪ አዚዙ፡ ቀጺሉ ብመንፈሱ ከምዝጎሃየ የዘንትወልና። አብዚ ግዜ እዚ ክርስቶስ ንሓዋርያቱ ናይ ፍቕሪ ስራሕ አብዝፍጽመሉ ዝነበረ ግዜ አገልግሎት ይፍጽም፡ ሓደ ካብ ሓዋሪያቱ ግና በታ ለይቲ እቲአ ከመይ ጌሩ ከም ዘትሕዞ ይምህዝ ነበረ። ይሁዳ ካብቶም ክርስቶስ ደቂ ምዛሙርቱ ንኽኮኑ ዝተመርጸ ሓደ ኢዩ ነሩ። ንሰለስተ ዓመት ዝአክል ምስኡ ተጋዒዙ፡ አብ ኩሉ ጉዑዙኡ ስዒብዎ፡ ነቲ ዘደንቕ ተግባራቱ ተአማርታቱ ትምህርቱ ርእዩን ሰሚዑን። ፍቕሩ አስተማቒሩ። ይሁዳ ንኽርስቶስ ክኽሕዶ ጥራይ አይተረኽበን አሕሊፉ ክህቦውን ተረኽበ። ፈተና ሸይጣን ይስዕሮ። እቲ ዝ እትአምኖ ሓውካ ኃፍትኻ ክኽሕደካ ካብዚ ዝከፍእ ተግባር ክህሉ አይክእልን ኢዩ። ሓደ ካብቲ ክርስቲያናዊ ጸዋዕታና ነፍሲ ወከፍናን ምስ ክርስቶስ ሓቀኛ ፍቕሪ ንኽንምስርት ኢዩ። ይሁዳ ነዚ ጸዋዕታ እዚ ይነጽጎ። ክርስቶስ በዚ ይጉሂ “ሓደ ካባኻትኩም ከም ዘትኅዘኒ ብሓቂ፥ ብሓቂ እብለኩም አሎኹ” እናበለ ከአ ንሓዋሪያት ክዛረቦም ይርከብ። ደቂ መዛሙርቱ በዚ ሰንቢዶምን ፈሪሆምን ንሕድሕዶም ይጠማመቱ። ጴጥሮስ ብዛዖባ መን ይዛረብ አሎ ንምፍላጥ ነቲ ጎይታና ኢየሱስ ክርስቶስ ዘፍቅሮ ወዲ መዝሙሩ ንኽሓቶ ብምልክት ይነግሮ። ንሱ ከአ አብ አፍ ልቢ ኢየሱስ ጽግዕ ኢሉ “ ጎይታይ! መን እዩ ንሱ፧ ኢሉ ክሓቶ ተረኽበ። ኢየሱስ ከአ “ እቲ ቑራስ እንጌራ ጸቢሐ ዝህቦ ፥ ንሱ እዩ” ኢሉ መለሰሉ። ንሕናውን ሎሚ አብ ቅድሚ ክርስቶስ ነቲ ትእዛዝ ክርስቶስ ቃል ክርስቶስ ክንዕብር ከለና ናይዚ ግዜ እዚ ይሁዳውያን ኮይና ንርከብ። ንኽርስቶስ ክንክሕዶ ንርከብ። ነቲ ምእንታና ስጋብ መስቀል ዘፍቀረና ክርስቶስ አሕሊፍና ንህቦ።
እቲ መድኃኒና ኢየሱስ ክርስቶስ ንይሁዳ ዘወፈየሉ ኩላሶ እምበአር ምልክት ፍቕሩ ሕውነቱ ነበረ። ማለት ካብቲ ሰይጣናዊ ውዲቱ ንኽምለስ ዝዕድም ኢዩ ነሩ። ይሁዳ ግና ነዚ ውፈያ ወይ ዕድመ እዚ ክነጽጎ ተረኽበ። ቅዱስ አጎስጢኖስ ብዛዕባ እዚ ከስተንትን ከሎ “ እቲ ዝተቀበሎ ጽቡቕ ነበረ ይብል፡ እንተኾነ ግና ንዘለዓለማዊ ኩኔንኡ ተቐበሎ ይብል። ነቲ ጽቡቕ ብሕማቅ ተቀበሎ። “ ድኅሪ እታ ቁራስ ከአ ሰይጣን ናብ ኡ አተወ” ማለት ምሉእ ብምሉእ አብ ትሕቲ ናይ ሰይጣን ፈተና ተምበርከኸ። ብዘይጣን ተሳዕረ። ቃል አምላኽ “ይሁዳ ነታ ቑራስ እንጌራ ምስ ተቀበላ ብኡብኡ ወፀ፥ ለይቲውን ነበረ። ይብል አብዚ ጸልማት ናይ ኃጢአት ናይ ጥፍአት ምልክት ኢዩ።
ስለዚ ዝኸበርኩም አኅዋትን አኃትን ሎሚ ንሕና ነዚ ቃል አምላኽ ክነስተንትን ከለና ብሓቂ አብ ሕይወትና ክንአቱ ሕይወትና ክንምርምር ንዕደም። ከም ይሁዳ ብግዚያዊ ጠቕሚ ተታሊልና ካብቲ መገዲ አምላክ ከንርህቅ፡ ንጎይታና አምላኽናንን ከይንጠልም ከይንክሕድ ንሕተት አለና። ጴጥሮስ “ ጎይታይ! ናበይ ክትከይድ ኢካ፧ “ ክብል ሓተቶ። ኢየሱስ ድማ “ ናብቲ አነ ዝከዶ ንስኻ ሕጂ ኽትስዕበኒ አይትኽእልን ኢኻ፥ ድኃር ግና ኽትስ ዕበኒ ኢኻ” ኢሉ መለሰሉ። አብ ቅድሚ ስደትን መስቀል ክርስቶስ ብጴጥሮስ ከምዝከሓድ ይፈልጥ ነበረ። ሕይወተይ እንተ ኾነ እካ በጃኻ አኅሊፈ ኽህብ ኢየ እየ” በሎ። ከም ጴጥሮስ ብኩሉ ተግባራትና ንዑኡ ክንስዕብ፡ ሕግታቱ ክነኽብር ክንፈቅሮ ቃል እንአትወሉ ግዜ ኢዩ፡ እሞ ናብኡ ቀሪብና ብንስሓ ተሓጺብና ንኽርስቶስ ጎይታና ብሕይወትና እውን እንተኾነ ክንስ ዕበካ ኢና እናበልና ቁርጺ ፍቓድ ንግበረሉ።
ስብሓት ንአብን ንወልድን …………::
አባ ሓጎስ ተስፋጋቢር

robotstxt: allowed

filter: keep


text:
ንኣጀንዳ ኢሳያስ ኣፈወቂ ንምፍሻል ንሓድነት ዋጋ ምኽፍል ብክብሮም ግረነት
ንኣጀንዳ ኢሳያስ ኣፈወቂ ንምፍሻል ንሓድነት ዋጋ ምኽፍል
ኢሳያስ ኣፈወርቅን ህግደፍን ሕልምታቶም ግብራዊ ንምግባር ፣ከምኡ እውን ኣብ ስልጣን ንምጽናሕ ፡ኣብ ቀርኒ ኣፍሪቃ ዓለም -ለኻዊ ዶብ እናጠሓስካ ኹናት ወዲ ኹናት ፣ ምእሳር ፣ምቅትልን፣ ምጭዋይ ፣ ንኩሉ ሂወት ዘለዎ ፍጡር ንምጥፍእ እስትራተጂ ሓንጺጾም ብቀጻልነት ኣብ ስራሕ ይርከቡ ኣሎው። ኢሳያስ ኣፈወርቂ ኣብ ልዕሊ ህዝቢ ትግራይ ኣዊጁዎ ዘሎ ዘይፍትሓዊ ኹናት ተመሊሱ ክልብልቦ ምዃኑ ግዜ ዝፈርዶ ጉዳይ እዩ ። ኤርትራውያን ወለዲ ብሞት ደቅኩም ዘይተሓቱ እንትኾይንኩም ምንባር ዘይተርፈኩም ። መንእሰያት ደቅኹም ኣብ መሬት ትግራይ ኮንቱ ዝኮነ መስዋትነት እናኸፍሉ ዓገብ ህግደፍ ደቅና ምለሰልና ክትብሉ ኣይከኣልኩምን ።ኢሳያስ ኣፈወርቂ ንዝኮነ እተወልደ ቆልዓ ኣብ ኤርትራ ክምናቱ ወልቓዊ ንብረት ፡ ክሸጦን ክልውጦን ከም ዝክእል እዩ ዝፈልጥ ። ሓደ ግዜ ሓንቲ ኣደ “ እዚ ግፋስ ምዓስ ክተቛርጽዎ እኹም ኢላ ምስ ሓተቶ “ ንስኪ ምላድ ምስ ኣቛረጽኪ ክብል መሊሱላ “ይብሃል። እንተ እቶም ከም ኣምላክ ዝርእዩዎ ድገፍቱ ፣ ኣብዚ ሕጂ ዘሎናዮ መድረኽ፡ ክርድኦም ዘይክእል ፣ ሕልና ዝጎደሎም ፍጥረት ፣ኣምላክ ነቲ ዝሃቦም ሕዋሳት፣ ብፍላይ ዓይኒ ፣ እዝንን ልብን ፡ብግቡእ ክጥቀሙሉን ክዋሱኡሉን ፍርዲ ክህቡሉን ፣ ኣምላክ ብርሃን ከውርደሎም ኩሉና ብሓባር ንጸልየሎም ።
ኢሳያስ ኣፈወቂ ዝርድኦ ናይ ሓይሊ ስነ ሞጎት ጥራሕ እዩ ። ፈራሕን ዓቅሚ ዘይብሉ ስለ ዝኾነ ፣ ኩሉ ግዜ ምስ ካልኦት ተሻሪኹ ጥራሕ እዩ ድልየቱ ተግባራዊ ዝገብር ። ኣብ መጅመርያ 70ዓታት ሰልፊ ነጻናት ምስ ፈጥረ ፡ ዓቅሚ ስለ ዘይነብሮ ናብ ህዝባዊ ሓይልታትን ዑበልን ተጸጊዑ ግምባር ፈጢሩ ኹናት ሕድ ሕድ ከሰላስል ድሕሪ ምጽናሕ ፣ ኣብ 1976 ከኣ ነቶም ዓንገልቱን መወልቱን ዝነበሩ ህሓ ናይ ውጻኢ ጉዳይ ዝነበሩ ሸዊዱ ፡ ህግሓኤ ክምስረት በቂዑ ። ኣብ መጀመርያ 80ታት ከኣ ከምቲ ኣብ ንሕናን ዕላማናን “ዓማ” ከትሓቅቅ እያ ክብል ዝተነበዮ ፡ ንተሓኤ ንምሕቓቅ ምስ ህወሓት ተሻሪኩ ብዙሓት ኤርትራውያን ሰንኪሎምን ተሰዊኦምን እዮም፡ ንሜዳ ኤርትራ ከኣ ንበይኑ ብሒቱዎ።
ኢሳያስ ኣፈውርቂ ብ1998 – 2000 ኣብቲ ባዕሉ ንህወሓት ዝለገሰሎም መሬት ባድመ ኹናት ወሊዑ ፡ ቀዳማይን ካልኣይን ወራራት በቶም ተመክሮን ክእለትን ዝነበሮም ጀነራላት ተመሪሑን ተዓዊቱን እዩ ። ኢሳያስ ኣፈውርቂ በዚ ዓወት ናይዞም መቓልስቱ ክእለትን ብቅዓትን ቀኒኡ፡ ከምቲ ናታቶም ክእለት ከምዘለዎ ከመስክር ክብል ሳልሳይ ወራር ባዕሉ ክመርሕ፣ ነቶም ክእላታት ጀነራላት ኣደስኪሉዎም እዩ ። እቲ ኹናት ከኣ ህወሓት ኹናት ክትጅምር ምዃና እናተነገረ ኾነ ኢሉ ስለ ዘይተኸታተለ ወያኔ ብታሕተዋይ ወገን ባድመ ብታንክታት ዘይኮነስ ኣእዱግ ኣምሪሓ እያ ግምበር ባድመ ዘፍረሰቶ ፣ ኢትይጵያ ከምዝሰዓረት ሃገር 25 ክሜ ኣብ ውሽጢ ኤርትራ ወሕሃ ክሰፍሩ ጠሊባ ። ከንደይ ህዝብን ንብረትን ተሰዲዱን ዓንዩን እዩ ። ኣብታ ግዜ ኢቲ እዩ ኢሳያስ ኣፈወርቂ ማሕዩር ክኣቱ ዝነበሮ
ኣብዘን ዝሓለፋ 20 ዓመታት ፣ ኤሳያስ ኣፈውርቂ ብስዕረት ባድመ ክሳቀ ጸኒሑ ። ትብዓትን ዓቅምን ነይሩዎ እንተ ዝኾውን ፡ ኣብ ዝኮነ ህዝባዊ ብዓላት ጃንዳ ወያኒ ከይበለ ፡ ኩናት ገይሩ መሬቱ ክመልስ እንተ ዝክእል ጅግና ምተባህለ ። እዚ ግን ክሳብ ኮረነል ዓቢይ ኣሕመድ ኣብ ኢትዮጵያ ስልጣን ዝሕዝ ተጸቢዮ ፣ እነሆ ብዕለት 10/4/2020 ምስ ስራዊት ኢትዮጵያ ናይ ሓባር እስተራተጂ ኣውጺኡ ፡ህዝብን መንግስትን ትግራይ ንምጥፋእ ፡ ንምድሳስ ፡ ንሞዕናው ፡ ልዕሊ ቅርጽን ትሕቲ ቅርጽን ፡ ተካላት ልምዓት ከይተረፈ ንምዕናው ተታሒዙዎ ይርከብ ። እዚ ኩሉ ጥፍኣት ንህዝቢ ትግራይ ዝግብኦ ኣይነበረን ።
ኢሳያስ ኣፈወርቂ እዚ ኩሉ ክገብር ዘፍቀድናሉ ንሕና ኤርትራውያን ኢና ። ምኽንያቱ ኣብ ስደት ዘሎና ኤርትራውያን ሓደ ራኢ ዘሎዎ መራሒ ወልቀ ሰብ ይኩን ወይ ፖለትካዊ ውድብ ካብ መንጎና ክንፈጥር ኣይክኣልናን ። መራሒ ዝብሃል ነዚ ኩሉ ተበታቲኑ ዘሎ ህዝቢ ናብ ሓደ ክጥርንፍ ዝክእል እተዛረቦ ብተግባር ዘርኢ፣ ዕውት ዝኾነ ፡ ሓቂ ክዘረብ ዘይፈርሕ ፡ ካብ ዝኮነ ድሑር ዝምባሌታት ነጻ ዝኮነ ፡ ናይ ርሕቅን ቀረባን ራኢ ዝውንን ህዝቢ ኤርትራ ከም ናቱ ከይሩ ተቀቢሉ ክስዕቦ ዝገበር ሰብ እዩ ። መራሕቲ ዝኾኑ ሰባት ዝተፈላለዩ ምኽንያታት ምስ ባህርያት ወዲ ሰብ ዝከዱ ጠባያት ኣሎዎም ፡ብተፈጥሮ ዝወሃቦም ናይ ምዝራብ ፍሉይ ክእለት ኣሎ ፡ ናብ ህዝቢ ክወርድ እንከሎ ብዝያዳ ተቀባልነት ስሕበትን ዘሎዎ ። እቲ ዝበዚሕ ግን ምስ ዕድሜን ተክሮን ተጸሪቡ ዝምዕብል ናይ ምምራሕ ክእለት እዩ ። መራሒ ራኢ ዝውንን እንተ ኮይኑ ነቲ ክብጽሖ ዝደሊ ዝኾነ ይኹን ደው ከብሎ ዝክእል ሓይሊ የለን ። ነቲ ኣብ ቅድሚኡ ደው ኢሉ ምሕላፍ ዝክልክሎ ዘሎ ኹርባን ጎቦን ሩባን ናይ ሕብረተሰብና ሕማማት ኣሸጊሩኒ ኢሉ ደው ክብል ዘይኾነስ ነዞም ሰብ ዝፈጠሮም ተጻብኦታት ተጠዋውዩ ክሰግሮም ኣሎዎ እምበር ተስፋ ቆሪጹ ደው ክብል የብሉን ።
እቲ ሽግር ኾይኑ ዘሎ፣ ዝኮነ ሰብ ፍልጠት ኣሎዎ ዶ የብሉን ፡ ዓቅሚ ኣሎዎ ዶ የብሉን፡ ብዘየግድስ ሓንቲ ህድሞ ንበላ ወይ ኣግነት ኣብ ሓንቲ ኩጆት ሰሪሑ ኣይትቅረቡኒ “ኣብ መጎኹም ኣእቲኹም ክትሕቁቁኒ ኣይድልን “ ክብል እንክሎ ፡ ንሱ እታ ዝደልያ ክሳብ ዝረክብ ህዝቢ ኤርትራ ኣብ ምጽናት ክበጽሕ ንኡኡ ሓላል እዩ ። ኣብዚ ዘሎናዮ ክፍለ ዘመን ክምቲ ዓቢይ ዓሳ ንንእሽቶይ ክውሕጦ ዝርኤ Merger and Acquisition (ምጽንባርን ምግዛእን ) ዝብሃል ስለ ዘሎ፡ ወይ ምጽንባር ኣሎ ወይ ከኣ ምሻጥ ፡እዚ ከኣ ሂወት ወይ ከኣ መነባብሮ ናይዚ ዘሎናዮ ግዜ እዩ። እሞ ከ ደኣ እዘን ኩለን ህድሞታትን ኣግነታትን በብዘሎናዮ ንቁም እንተ ተባሂሉ ንኢሳያስ ኣፈወርቂ ዕድሜ ይሃብካ እቲ እትገብሮ ዘሎካ ዝፈጥረልና ቓንዛ የለን ቀጺሎ ንብሎ ኣሎና ።
ስለዚ ኢሳያስ ኣፈውርቂ ዕምሩ ክሓጽር ዘሎና ኣጋጣሚታት ተጠቂምና ሕድገታት ገርና ነቲ እንብህጎን እንደልዮን ሓድነት ሂወት ንሃቦ፣ ነደልድሎ ።እቲ ናይ ጽባሕ ንጽባሕ ንግደፎ ። ሕድገታት ዘይግበረሎም ኣካላት እንተ’ሎው እዞም ብሓድነት ህዝብን መሬትን ኤርትራ ዘይኣምኑን ፡ ሓድነት ህዝቢ ኤርትራ ከዳኪሙ ዓንገረር ክብሉ ዝውዕሉ ። ነቶም ኣብ ተጋድሎና ሂወቶም ዝከፍሉ ጀጋኑ ሽፍታ ክብሉ ዝውዕሉ ዝምልከት ኣይኮነን ። ንኤርትራን ኤርትራውነት ባሕጒጉ ኮቶ ካልእ እትፍጠ ሃገር የለን ።
ንሓድነት ዋጋ ምኽፋል ኣብዚ ጌዚ ማለት እቶም ኣብ እተፈላለየ ሃገራት ዘሎና ኤርትራውያን ካብቲ ተሓቢእናሉ ዘሎና በዓቲ ወጺእና ምእንቲ ፍትሕን ሰላምን ድምጽና ነቲ እናዓበየ ዝመጸ ዘሎ ድምጺ ፍትሒ ዓውታ ክውስኸሉ ብሞራን ነዋትን ዝክፍል ዋጋ እዩ ኣቲ ካብ ፍርሒ ዝብግስ ዝምታ ተቆጻጽሩዎ ዘሎ ሓንጎልና ነጻ ነውጸኣዮ ። ብዙሓት ኤርትራውያን ንስርዓት ኢሳያስ ኣብ ገገዞኦም ሓመድ ክስሕኑዎ እንከለዎ ኣብ ጎደናታት ወጺኦም ነቲ ኣብ ልዕሊ ህዝቢ ኤርትራ ዝፍጸም ዘሎ ግፍዒታት ክቓወሙ ሞራል ተሓሪምዎም ሱቕታ መሪጹም ኣሎው ። እቲ ዝምታ መሰረቱ ካብ ፈርሒ ዝተላዕለ እዩ ። ኣብ ገለ እዋን ዝምታ እውን ከም ክሕደት ክቆጽር ይኽእል ። ከም ኣባሃህላ ማርቲን ሉተር ኪንግ “ These comes a time when silence is betrayal” ክብል ይገልጾ ። ነዚ ጥቅሲ እዚ ዘራግዶ እዚ ዝስዒብ ፍጻሜ ተመልከት ።
Nikita Khrushev ሓደ ካብቶም ፍሉጣት ዲክታተርስ ዓለምና ነይሩ ። ንሱ ብዕለት 3/15/1894 ተወሊዱ ፣ ብዕለት 9/11/1971 ከኣ ዓሪፉ ። ሓደ ካብቶም እሙናት ሰበ ስልጣን ናይ Joseph Stalink ከኣ ነይሩ ።ኒኪታ ክሩቸፍ ኣብ ካልኣይ ኹናት ዓለም ኣብ ኩሉ ግምባራት ብዝተፈላላየ መዓርክ ኣገልጊሉ ። ድሕሪ ሞት ጆሰፍ ስታሊን ከኣ ካብ 1953-1964 ናይ ሶቭየት ሕብረት መራሒ ኾይኑ ኣገልጊሉ ስለዚ ኣብቲ ናይ ዳርጋ 30 ዓመታት ናይ ጆሰፍ ስታሊን ስልጣን ዝሞቱን ዝሓቀቁን ዳርጋ 40 ሚሊዮን ዝኾኑ ወተሃደራትን ገባርን ብመጠኑ ኣፍልጦ ነይሩዎ ይብሃል ።
ኣብ 1959 Nikita Krushev ኣብ ኣሜሪካ ምብጻሕ ፈጺሙ ነይሩ ።ከምቲ ንብዙሓት መራሕቲ ዝግበር፣ ኣብ ዋሽግንተን ዲሲ ዝርከብ Press Club ዝብሃል ዕድሜ ተገይሩሉ ነይሩ ። መደርኡ ምስ ወደኤ ኽኣ ካብቶም ተዓዲሞም ዝነበሩ ዳርካ 500 ዝኾኑ ምሁራን ናይ ሕቶን መልስን ግዜ ምስ ተጀመረ ፡ እታ ቀዳመይቲ ሕቶ በቲ ቶርጓሚ ዝቀረበትሉ “ ሎሚ በቲ ሕማቅ ተግባራት ናይቲ ቅድሜኻ ዝነበረ መራሒ ተዛረብ ኣሎኻ ፣ ንስኻ ኣብቲ እዋን እቲ ሓደ ካብቶም ናይ እስታሊን ናይ ቀረባ ሓገዝቱን ኣዕሩኽቱን ነርካ ፣ እንታይ ኢካ ትገብር ነርካ እዚ ኩሉ ግዜ ትብል ነይራ ?” ኩሩሸቭ እዛ ሕቶዚኣ ምስ ሰምዔ ፣ዓይኑ ቀይሑ “ ድምጹ ከም ኣንበሳ ዓው ኣቢሉ “ መን እዩ ነዚኣ ዝሓተተ “በሎም ። ኩሎም እቶም 500 ዝኾኑ ተሳተፍቲ ርእሶም ኣድነኑ ። እንደገና መን እዩ ክብል ሓተተ ። ሕጂ እውን ሱቅታ እምበር ድምጺ የለን ። “ እምበኣር ኣነ እውን ከምኡ እየ ዝገብር ዝነበርኩ ክብል መሊሱ “ ይብሃል ።
ስለዚ እዞም ኣብ ደገ ዘሎና ኤርትራውያን ፍርሒ ኣውጊድና ብሓበር ኣብ ኤርትራ ፍትሕን ዲሞክራስን ክሰፍን ብዕቱም ክንቓለስ ኣሎና ። ዕንደራ ናይ ጉጂለ ህግድፍ መወዳኣታ ክህሉዎ ኣይኮነን ። ሱቅታኻ ምስባር መዳርግቲ ንሂወት ዝክፍል ዋጋ ኣይኾነን ። ነቶም ድምጾም ተዓጽዩ ዘሎ ፣ ኣብ መዓስክራት ስደትን ኣብ ግምባራት ኹናት ዘለዉ ኤርትራውያን ዓቢይ ተስፋ ይኾኖም እዩ ። ካብ በዓትና ንውጻእ ፡ ንወደብ ፡ ንንቓሕ ፡ ንሳተፍ ፡ እዚ ህግደፍ ጅሚሩዎ ዘሎ ኹናት ኣብ ልዕሊ ህዝቢ ትግራይ ናይ መወዳእታ ዕድሜኡ ዝሕጽር ክንገብሮ ኩሉና ንሓድነት ንበገስ !
ኣምላክ ኤርትራ ሃገርና ይባርኽ ! ሰራዊትና ዕሱብ ኣይኾነን ፣ ሰራዊትና ኣራዊት ኣይኾነ ፣ ሰራዊትና መራሕቱን ወለዱን ንዓመታት ዝበደሉዎን ዝከሓድዎን ውጽዕ መንእሰይ እዩ ።
ዘለዓለማዊ ሕወትን ክብርን ንስውኣትና !
ክብሮም ግረነት ( ውልቓዊ ርእይቶ)
2/2/2021


text:
ብሕቡራት መንግስታት ዝቆመን ንኤርትራ ዝምርምር ዘሎ ኣካል ኣብ ኤርትራ ንፁር ተመሳሳሊ ምግሃሳት ሰብኣዊ መሰላት ከምዘሎን ፈፂሙ ልዕልና ሕጊ ከምዘየለን ኣብ ምርመራይ ርእየ ክብል ኣብ ዝሓለፈ ሰሙን አፍሊጡ'ዩ።
ወኪል መንግስቲ ኤርትራ ብወገኑ ፖሎቲካዊ ተበግሶ ዘለዎ'ዩ ክብል ይነፅጎ'ሎ።
ኣቦ መንበር'ቲ ሰለስተ ኣባላት ዝሓዘን ዓሚ ብቤት-ምኽሪ ሰብኣዊ መሰላት ሕቡራት መንግስታት ኣብ ኤርትራ ሰበ-ስልጣን'ታ ሃገር ኣብ ልዕሊ ህዝቦም ዝፍፅምዎ ዘለው ምግሃሳት ሰብአዊ መሰላት ብዝምልከት ንዝቀርቡ ዘለዉ ፀብፃባት ከፃሪ ዝተመዘ ኣካል፣ ሚስተር ማይክ ስሚዝ ኣብ ዝሓለፈ ሰሙን ኣብ ጄኔቫ ነቲ ቤት-ምኽሪ ኣብ ዘቅረብዎ መባእታዊ ፀብፃብ'ዮም ነዚ ተዛሪቦም።
ኣቦ መንበር'ቲ ኮሚሽን መርማሪ ሕቡራት መንግስታት አውስትርያላዊ ማይክ ስሚዝን ካልኣዮም ኣብቲ ኣካል ዝተመዙ ጋናዊ ዶ/ር ቪክቶር ዳንክዋ ኣብዚ ኣብ ዩናይትድ ስቴይትስ ምስ ኤርትራውያን ንምዝርራብ ኣብ ዝርከብሉ ኣብ ሬድዮ ድምፂ ኣሜሪካ ተረኺቦም ኔሮም። ንዝቀረብሎም ሕቶታት መልሲ'ውን ሂቦም'ለው።
ዝርዝሩ ንምስማዕ ኣብ ታሕቲ ንዘሎ ምልክት ድምፂ ጠውቁ።


text:
እዚ ጉዳይ ከም ዘተሓሳስበካ ርዱእ እዩ።
ብዙሓት ሰባት ብከምዚ ዓይነት ሕሉፍ ተግባራት ብዙሕ የሕስቦም እዩ።
ምናልባሽ ሕጂ ብዝያዳ ብዛዕብኡ የሕስበካ ይኸውን።
ምኽንያቱ ምስ ዓርክኻ ጥቡቕ ርክብ ስለ ዝጀመርኩም።
ምናልባሽ ኣብ ጥቕኣ ክትከውን እንከለኻ ዝተሓዋወሰ ስምዒት ይህልወካ ይኸውን።
ምናልባሽ ክትነግራ ወይ ከይትነግራ ኣይወሰንካን ትኸውን።
ክትነግራ ደሊኻ ኣለኻ፧
ኣብ ኣካላታ ምስ ቀረብካ ካብኣ እንታይ ኢኻ ትደሊ፡ መጀመርያ ሕሰበሉ ኣጸቢቕካ።
ብድሕሪኡ ድማ እንታይ ኢኻ ክትብላ ትደሊ፧
ምናልባሽ እዞም ቃላት ይሕግዙኻ ይኾኑ:
ሓደ ሰብ ቅድሚ ሕጂ ዓቢ በደል ኣብ ልዕለይ ፈጺሙ።
ስለዚ ዘዘኻኽሩኒ ነገራት ክገብር ኣይደልን እየ።
ሓደ ሓደ እዋን እቲ ምትሕቑቓፍ እውን ቀልጢፈ ከቛርጾ ይደሊ።
እዚ ግን እቲ ነገራት ስለ ዝዝከረኒ እዩ።
ምሳኺ ዝተሓሓዝ ኣይኮነን።
ክሳብ ክንደይ ክትገልጸላ ከም ትደሊ ክትሓስበሉ ትኽእል ኢኻ።
እቲ ኣገዳሲ ነገር: ንዓኻ እውን ዘሰቅቕ ክኸውን የብሉን።
ምናልባሽ ካብኣ ትደልዮ ነገራት ክትሓታ ትኽእል ኢኻ።


text:
ሃፍቶም ካሕሳይ ኣብ ዋጅራት ዕስራ ዓዲ ዝበቖለ መንእሰይ እዩ። ገና ወዲ ዓሰርተ ሓደ ዓመት እናሃለወ ምስ ማሓዙቱ ኣብ ቃላይ ጨብረቕ እንትብሉ ሃንደበት ዓይኑ ይሓምም። የመና ዝደንገፁ ወለዱ ናብ ባህላዊ ሕክምና ወሰድዎ። ኣይተመሰለሎምን ሃፍቶም ብርሃን ዓይኑ ሳኣነ። ወለዱ እውን ብሰንክኡ ምስምማዕ ይስእኑ። ኣብ መወዳእታ ይፋትሑ።
ገደል እኳ እንተሃለወ መደያይቦ ኣይሳኣንን እሞ ሃፍቶም ናፃ ዕድል ትምህርቲ ረኺቡ ናብ መ ቐለ ይመፅእ። ክሳብ 8ይ ክፍሊ ይመሃር። ብድሕሪኡ ኣብቲ ማእኸል መፅለሊ ዝነበሩ ተምሃሮ ንወርሒ 120 ቕርሺ እናተኸፈሎም ካብቲ ማእኸል ወፅዮም ዓርሶም ክኽእሉ ይንገሮም።
ሃፍቶም ኣይሓርበቶን ሶፍትን ከረሜላን ዝኣመሰሉ ኣናእሽተይ ነገራት ምሻጥ ጀመረ። ብኸምዝን ወድኸምዝን ናብርኡ ከመሓይሽ ሃርኮትኮት እንትብል ኣያ ዝኾኖ ኣይሰኣነን። ካብ ደደቢት ትካል ልቓሕን ምውህላልን 5000 ቕርሺ ተለቂሑ ምስራሕ ቀፀለ።
እናጎልበተ ምስ ከደ ደደቢት ብዘይ ትሕጃ 40,000 ቕርሺ ኣለቂሖምዎ ዕብይ ዝበሉ ስራሕቲ ናብ ምስራሕ ተሰጋገረ።
“ኣብ ውሽጢ ዩኒቨርሲቲ መቐለ ሞባይል ካርዲ ይሸይጥ። ስልኪ የደውል። ከምኡ እናበልኩ ማእኽል ኢንተርኔት ከፈትኩ። ፎቶ ኮፒ ማሽን ዓደግኩ። ላውንደሪ ማሽን እውን ገዚአ ስራሕ ቀፀልኩ። 13 መንኣሰይ ኣሕዋተይ እውን ቆፂረ ዕድል ስራሕ ክረኽቡ ኣኽኢለ’’ ይብል ሃፍቶም።
ሃፍቶም እዚ ኹሉ እንትገብር ኣስኳላ ኣየቃረፀን። እኳ ዳኣስ ብፅቡቕ ውጽኢት ቀፀለ። ኣብ 8ይ ክፍሊ 99.9 ኣብ ዓስራይ ክፍሊ ድማ ምሉእ 4 ውጽኢት ኣመዝጊቡ ናብ ዩኒቨርሲቲ ኣተወ። ኣብ ዝሐዚ እዋን ኣብ ዩኒቨርሲቲ መቐለ ብደረጃ ድግሪ ሕጊ የፅንዕ ኣሎ።
ሃፍቶም ስራሕቱ ናብ ዝለዓለ ብርኪ ብምስግጋር ኣብ ከተማ መቐለ መወሃሃዲ ድምፂ ስትድዮ ከፊቱ ኣሎ።
ሃፍቶም “ቀንዲ ዕላማ እቲ ስትድዮ ንምርኣይን ምስማዕን ዝተስኣኖም ሰባት ዝሕግዝ መፃሓፍቲ ንምስንዳእ እዩ። ካብ ቀዳማይ ክሳብ ደረጃ ዩኒቨርሲቲ ዘለዉ መምሀሪ መፃሕፍቲ ናብ መፅሃፈ ድምፅን ምስልን ንምቕያር እዩ’’ ኢሉ ኣሎ።
ሃፍቶም ኣብ ዝሐዚ እዋን ካብ ባዕሉ ሓሊፉ ንወገናቱ ናብ ምሕጋዝ ተሰጋጊሩ ኣሎ። እቲ ብጣዕሚ ደስ ዝብል ድማ ኣብ ገዛ ስድራ እናዳ ሃፍቶም ፍቕርን ሰላምን ዳግማይ ተወሊዱ ኣሎ። ን13 ዓማውቲ ብሰንክኡ ተፋቲሖም ተፈላልዮም ዝፀንሑ ወለዱ ባዕሉ ኣታዓሪቕዎም ብሓደ ይነብሩ ኣለዉ።


text:
ኣካይድቲ ውድድራት ኦሎምፒክ ቶክዮ፡ ንለበዳ ቫይረስ ኮሮና ንምቍጽጻር ዝገብሩዎ ዘለዉ ኣገባባት፡ ንጽንብላት ዕዉታት ተወዳደርቲ ከየሰልኪ ስክፍታት ይፈጥር ኣሎ። ኣብቲ ዓርቢ ዝጅመር ውድድራት፡ ተዓዝብቲ ኣብ ዘይብሉ ስታድዮማት’ዩ ክካይድ። ንሱ ጥራይ ዘይኰነስ፡ ዕዉታት ኣትለታት ከይተሓቛቘፉን ድሕሪ ዓወቶም ብኢድ ከይጨባበጡን ዝኽልክል’ዩ። ንብኩራት ተዓዝብቲ፡ ብሰብ-ሰርሖ ናይ ድጋፍ ድምጺ’ዩ ክመልእ። ድሕሪ ዓወቶም፡ ካብ ኣካይድቲ ውድድር መዳልያ ዝቕበሉ ዝነበሩ ዕዉታት ድማ ሽልማቶም፡ ኣብ ቢያቲ ድሕሪ ምቕባሎም፡ ባዕላቶም ኣብ ክሳዶም ከግብሩዎ ክግደዱ’ዮም። ተዓዘብቲ፡ ካብ ደገ፡ ባዕለ-ስእሊ (selfie) ወሲዶም፡ ንዕዉታት ኣትለታት ንምድጋፍ፡ ኣብቲ ዝዝርጋሕ ዓቢ ናይ ቪድዮ መጋረጃ ክልጥፉ ክኽእሉ’ዮም።
እታ ንምክልኻል ለበዳ ቫይረስ ኮሮና ኣብ ዕጽዋ ዘላ ጃፓን፡ ነዚ ኣዝዩ ሓጻሪ ስጕምቲ ክትወስድ እንከላ፡ ድሮ ሰለስተ ተወዳደርቲ ብቫይረስኮሮና ምልካፎም ክፍልጥ እንከሎ፡ ካልኦት ናብ ቶክዮ ዝተጓዕዙ ጋዜጠኛታትን ኣካይድቲ ኣካላትን’ውን፡ በቲ ከቢድ ቍጽጽር ስለ ዝረብረቡ፡ መምርሒታት ይጥሕሱ ከም ዘለዉ ተሓቢሩ።


text:
Radio Erena: 16 June 2019
ፕረዚደንት ሱዳን ነበር ሓሰን ዑመር ኣልበሽር፣ ኣብ ትሕቲ ቀይዲ ድሕሪ ምእታዉ ንመጀመሪያ ግዜ ኣብ ቅድሚ ኣኽባር ሕጊ ቀሪቡ።
ኣልበሽር፣ ብሰንበት 16 ሰነ ኮበር ካብ ዝተባህለ ቤት ማእሰርቲ ኣብ ዝተወስደሉ፣ ብከቢድ ሓለዋ ሰራዊት ተሰንዩ ምንባሩ፣ ካብ ከተማ ካርቱም ዝተመሓላለፈ ዜና የመልክት።
ኣልበሽር ብህዝባዊ ናዕቢ ካብ ስልጣኑ ድሕሪ ምግላፉ፣ ብብልሽውናን ብላዕን ተኸሲሱ ምንባሩ ዝዝከር’ዩ።
ላዕለዋይ ኣኽባር ሕጊ ሱዳን ንጋዜጠኛታት ኣብ ዝሃቦ መግለጺ፣ እቲ ፕረዚደንት ነበር፣ ናይ ወጻኢ ባጤራ ብምውናን፣ ብብልሽውናን ዘይሕጋዊ ህያብ ምቕባልን ዝብሉ ክስታት ተመስሪቱዎ ከምዘሎ ተሓቢሩዎ ኣሎ፣ ክብል ገሊጹ። ንሱ ብተወሳኺ ኣልበሽር ናይቲ ዝቐረበሉ ክስታት ምላሽ ክህብ ዕድል ተዋሂቡዎ ከምዘሎ’ውን ኣረዲኡ።
ንዓሰርተታት ዓመታት ብዲክታቶርያዊ ስርዓት ንሱዳን ዝመርሐ ኣልበሽር፣ ህዝባዊ ናዕቢ ኣብ ዝተላዕለሉ፣ ኣብ ልዕሊ ሰልፈኛታት መጥቃዕቲ ክካየድ ንሰራዊት ኣዚዙ ዝብል ክስታት እውን ከምዘለዎ ዲፕሎማስያውያን ምንጭታት የረድኡ።
ኣልበሽር ኣብ ስልጣን ኣብ ዝነበረሉ እዋን’ውን፣ ኣብ ልዕሊ ህዝቢ ዳርፉር ፈጺሙዎ ብዝበሃል ጃምላዊ ህልቂት ኣብ ኣህጉራዊ ቤት ፍርዲ ገበነኛታት ክሲ ተመስሪቱዎ ምንባሩ ይፍለጥ።


text:
Radio Erena: 23 June 2021
ኣብ ሓያሎ ከባቢታት ትግራይ፣ ኵናት ኣብ ዝቕጽለሉ ዘሎ እዋን፣ ነፈርቲ ውግእ ኢትዮጵያ ብዘካየድኦ ደብዳብ፣ ሓያሎ ሰለማውያን ሰባት ከምዝተቐትሉ ኣሶሸትድ ፕረስ ገሊጹ።
ብፍላይ ቶጎጓ ኣብ ዝተባህለት ቁሸት፣ ብሰሉስ 22 ሰነ ኣብ ዝተኻየደ ደብዳብ፣ ቁጽሮም ብልክዕ ዘይተፍልጠ ሰባት ሞይቶምን ቆሲሎምን ከምዘለዉ፣ ንሓካይም ብምጥቃስ እቲ ኣገልግሎት ዜና ሓቢሩ።
እቲ ደብዳብ፣ ኣብታ 25 ኪሎሜተር ንምዕራብ ካብ ከተማ መቐለ ርሒቓ እትርከብ ቁሸት፣ ኣብ ማእከል ዕዳጋ’ዩ ተኻይዱ ዝበሉ ናይ ዓይኒ መሰኻኽር ብወገኖም፣ ቆልዑን ደቂንስትዮን ዝርከብዎም ልዕሊ 80 ሰባት ከምዝተቐትሉ ኣመልኪቶም።
ነፈርቲ ውግእ ኢትዮጵያ ደብዳብ ዘካይዳ ዘለዋ፣ ሓይልታት ምክልኻል ትግራይ፣ ኣብ ልዕሊ ሰራዊት መንግስቲ ኢትዮጵያ መጥቃዕታት ብምክያድ ኣሽሓት ከምዝቐተሉን ኣማኢት ድማ ከምዝማረኹን ኣብ ዝገጸሉ ዘሎ እዋን’ዩ።
ሓይልታት ምክልኻል ትግራይ፣ ኣብቲ ኣብዚ ሳልስቲ’ዚ ኣብ ዝተኻየደ ኵናት ዝማረኽዎም ኣማኢት ወትሃደራት ኢትዮጵያ ብቪድዮ ከቕርብ እንከሎ፣ መንግስቲ ኢትዮጵያ ግና ነቲ ፍጻሜ ሓሶት’ዩ ክብል ነጺግዎ።
ኣብ ትግራይ ኣብ ዝካየድ ዘሎ ኵናት፣ ሰራዊት መንግስታት ኤርትራን ኢትዮጵያን ብሓባር የጥቅዑ ከምዘለዉ ዝገልጹ ዝተፈላለዩ ምንጭታት፣ ኣብ ልዕሊ ሰለማዊ ህዝቢ ድማ ከቢድ ገበናት ምግሃስ ሰብኣዊ መሰላት ይፍጽሙ ምህላዎም ይኸሱ።
ናብ ህዝቡ ረዲኤት ከይኣቱ ክሳብ እዚ እዋን’ዚ ከልኪሎም ከምዘለዉ’ውን ሕቡራት ሃገራት፣ ኣመሪካን ሕብረት ኤውሮጳን ይወቕሱ።
=================


text:
ምስጢራውነት ወይ „Intimität“ ከባድ ቃል እያ።
እዚ ማለት: ንሓደ ሰብ ክቱር እምነት ኣለኪ ማለት እዩ።
እቲ ሰብ ድማ ከምኡ እምነት ኣባኺ ኣለዎ።
ካብዚ ሰብ ትሓፍርሉ ነገር ዋላሓደ የለን።
ክልቴኹም በይንኹም ምስ ትህልዉ፡ ሕቡእኪ ከተርእይዮ ትኽእሊ
እዚ ኣብ መንጎ ፍቑራት ዝፍጠር ኮይኑ:
ኣዚኻ ምቅርራብ ማለት እዩ።
ዓይኒ ዓይንኻ ትጠማመት።
ቀስ ኢልካ ብትሑት ድምጺ ነሓድሕዳ ምዝርራብ።
ነሓድሕድካ ትተናኸፍን ትደራረዝን‘ውን።
ሓደ ሓደ እዋን ከኣ ክልቴኻ ምስ ትደሊ ስጋዊ ርክብ ክትፍጽም ትኽእል።
እዚ ግን ኩሉግዜ ከምኡ ይግበር ማለት ኣይኮነን።
ሓደ ሓደ እዋን ክትደራረዚ ጥራይ ትደልዪ ትኾኒ።
እዚ ማለት: ልሳብ ኣብዚኣ ዕግብቲ ኢኺ ካብኡ ንላዕሊ ምቕጻል‘ውን ኣይትደልዪን ትኾኒ።
ኣገዳሲ ነገር: ክልቴኹም ትደልይዎ ነገር ጥራይ ክኸውን ኣለዎ።
እወ ሓቃ ኣላ። ብዘይ ድሌታ ክትከታተላ ኣይፍቀደካን እዩ።
ምስ ዓርክኻ ምፍልላይ ኩሉ ግዜ መሪር እዩ።
ፍቕሪ እንተ ኣለካ ኸኣሞ መሊሱ ዝገደደ ቃንዛ ኣለዎ።
ፍቑራት ንኽበሃል ግና ክልተ ሰባት ክኾኑ ኣለዎም።
ዓርክኻ ኽትፍለየካ ከላ ስቕ ኢልካ ምርኣይ ከቢድ እዩ።
ምሳኻ ክትከውን ግን ክትግድዳ ኣይትኽእልን ኢኻ።
ፍቕሪ ዝምቅር ኩሉ ግዜ ብኽልቲኡ ሸነኽ ድሌት ምስ ዝህልው እዩ።
እዚ ማለት ክልቴኹም ብሓንሳብ ክትኮኑ ክትደልዩ ኣለኩም።
ነዓካ እውን እንተተገድደካ ደስ ኣይምበለካን ነይሩ።
ብሕጊ እውን እንተ ኮነ ንሓደ ሰብ ምክትታል ፍቑድ ኣይኮነን።
እዚ ማለት፡ ብዘይ ድሌታ ደድሕሪኣ ምኻድ ማለት እዩ።
ብዝተኻእለ መጠን ነብስኻ ክትጥብራን ኣብ ካልእ ጉዳይ ኣቲኻ ክተረሳስዓን ፈትን።
ከምዚ ኩነታት ንምርሳዕ ክጠቕሙ ዝኽእሉ ነገራት፡
ምስ ካልእ ሰብ ብዛዕባዚ ምዝራብ።
ምናልባሽ ኣጸቢቕካ ምብካይ።
ስፖርታዊን ካልእ ንጥፈታት ምግባርን።
ሓንቲ ሰብ ጽብቕቲ ወይ ጥዕምቲ ወይ ደስ እንተ ኢላትካ
ኣፍቂርካያ ኣለኻ ማለት እዩ።
መጀመርያ ግን ክትላለያ ኣለካ።
ብድሕሪኡ ኢኻ ትኾነካ ድያ ኣይትኾነካን ትፈልጥ።
ወይ ንሳ እውን ትፈትወካ ድያ ኣይትፈትወካን ትፈልጥ።
ክትዛረባ እንከለኻ ብትሕትና ክኸውን ኣለዎ።
ነገራት ከይከብድ ድማ ነዞም ጠቐምቲ ነገራት ኣብ ምልላይ ተገንዘብ:
- ክትላለያ እንከለኻ ኣብ ጽቡቕ ሙድ ወይ መዓልቲ እንከለኻ ክኸውን ኣለዎ።
- ዘኒጥካ ግን ከኣ ምቹእ ክዳን ገይርካ (መታን ዓቕልኻ ከይጸበካ) ርኸባ።
- ኣብ ጥቓኣ ኮይንካ ግን ከኣ እኹል ርሕቀት ሓሊኻ ተዛረባ።
- ዓይና እንዳ ሓለኻን ገጻ እንዳ ረኣኻን ኣዛርባ።
- „ብዝያዳ ንኽላለየኪ ፍቓደኛ ዲኺ?“ ኢልካ ሕተታ።
- ሕራይ እንተ ኢላትካ ዝኾነ ነገር ሕተታ። ንኣብነት ትፈትዎ ሙዚቃ ወይ ዝንባለኣ ሕተታ።
- ኣብታ ሰብ ዘለካ ተገዳስነት ኣርእያ።
- ኣድናቖትካ ግለጸላ ወይ ኣብኣ ደስ ዝብለካ ነገራት ወይ ትፈትዎ ነገራት ንገራ።
- እተን ቀዳሞት ኣድናቖታት ግን ብዛዕባ ኣካላታ ክኾና የብለንን።
- ንኣብነት ትሰምዖ ሙዚቃ ወይ ድማ ኣዘራርባኣ ከም ትፈትዎን ደስ ከም ዝብለካን ንገራ።
- ንዓኣ እውን ደስ እንተ ኢልካያ ኣብኡ እንከሎ ክርደኣካ እዩ።
ንሓደ ሰብ ክትዛረቦ ብዙሕ ድፍረት ይሓትት እዩ።
ሓደ ሓደ ግዜ ንሓንቲ ጓል ትሓታ እሞ ድሌት ከም ዘይብላ ትነግረካ።
እዚ ድማ ከም ዘሕርቐካ ፍሉጥ እዩ።
ይኹን ደኣምበር ምፍላጥካ እውን ጽቡቕ እዩ።
ኩለን ጀርመናውያን ሓደ ኢየን ክበሃል ኣይከኣልን።
ንቡዝሓት ኣዋልድን ኣንስትን ግን እዞም ዝስዕቡ ነገራት ብጣዕሚ ኣገደስቲ እዮም:
ልክዕ ከም ኣወዳት ንሳተን እውን ናይ ሂወት ናጽነት ክህልወን ይደልያ።
እዚ ማለት: ምስ ደቂ ተባዕትዮ ብዘይ ኣዳላው ወይ ብማዕረ ክረኣያ ይደልያ።
እዚ ማለት ግን ካልእ ዓርኪ ይደልያ ማለት ኣይኮነን።
ናይ ባዕለን ርእሰ-ውሳኔ ስለ ክገብራ ዝደልያ እዩ።
ዝደለየኦ ነገር ባዕለን ክውስና ይደልያ። ንኣብነት:
ዝደለየኦ ዓይነት ክዳውንቲ ክኽደና ይደልያ።
ምስ መሓዙተን ዋላ እውን ንበይነን ክራኸባ ይደልያ።
ምስ ካልኦት ኣወዳት እውን ክመሓዘዋ ይደልያ እየን።
እዚ ግን ምስ ዝምድናኹም ወላሓንቲ ዘራኽብ የብሉን።
ዓርክኻ ብጣዕሚ ትፈትወካ እያ።
ይኹን ደኣምበር ምስ ካልኦት ሰባት፣ ኣዋልድ ኮና ኣወዳት ርክባ ከተቋርጽ ግን ኣይትደልን።
ካብ ጓል ናብ ጓል እውን ፍልልይ ኣሎ።
ብዛዕባ ዘለካ ስምዒታት ኣብዚ ጉዳይ ምስ ዓርክኻ ተዛራረብ።
ነንሓድሕድኩም ከኣ እንታይ ከም ትምነዩን ትደልዩን ተመያየጡ።
ብድሕሪ እዚ ዝሓሸ ክትሰማምዑ ኢኹም።
ኣብ ጀርመን ደቂ ሰብ ብዝተፈላለየ ኣገባብ ይነብሩ።
ኣብዚ ውሑዳት ኣብነታት ክንህበኪ:
ገሊእን ኣዋልድን ኣወዳትን ተመርዒዮም ውላድ ይወልዱ።
ገለ ኣሰብኡትን ኣንስትን ከይተመርዓዉ ይወልዱ።
ገለ ኣሰብኡትን ኣንስትን ድማ ተመርዒዮም ብዘይ ውላድ ይነብሩ።
ገለ ሰብ ሓዳር ድማ ይፈላለዩ ወይ ይፋትሑ።
እዚ ማለት ዝምድንኦ ተበቲኹ ማለት እዩ።
ገለ ካብዚኣቶም ቆልዑ ኣለውዎም።
እቶም ቆልዑ ከኣ ወይ ምስ ኣብኦ ወይ ምስ ኣዲኦም ጥራይ ይቕመጡ።
ገለ ኣሰብኡትን ወይ ደቅንስትዮ homosexuell እዮም።
ምስ ተመሳሳሊ ጾታ ዘለዎ ሰብ ዝምድና ይገብሩ ።
ገለ ሰባት ድማ ኣብ ናይ ሓባር ገዛ ይነብሩ።
እዚ ማለት: እቶም ሰባት ዋላ እኳ ኣብ ሓደ ገዛ እንተ ተቐመጡ ፍቑራት ወይ ስድራቤት ግን ኣይኮኑን።
ብዙሓት ኣወዳትን ኣዋልድን እውን ልዕሊ ዕድመ ምስ ኮና ንበይነን ይቕመጣ እየን።
ዝኾነ ሰብ እንታይ ይደሊ ባዕሉ ክውስን ኣለዎ።
ኩሉ እዚ መነባብሮታት ኣብ ጀርመን ፍቑድ እዩ።
ካብዞም ዝተጠቕሱ ኣብነታት ዝበለጸ ወይ ዝሓመቐ ዝበሃል የለን።
ዝኾነ ይኹን ሰብ እውን ብሰንኪ እዚ ክንጸልን ክዋረድን ኣይፍቀድን እዩ።
ስለዚ ክትምርዓዊ እንተ ዘይደሊኺ ሕማቕ ኣይኮነን።
ብዘንክ እዚ፡ ንስኺ እውን ሕማቕ ጓል ኣይኮንክን
ልክዕ ከም ቀደምኪ ኩኒ።
ንሳ ምስ ከምኣ ጾታ ዘለዋ ሰብ እያ ፍቕሪ ሒዝዋ።
ምስ ናትኪ ኣንጻር ዝኾነ ሰብ ፍቕሪ ምስ ዝሕዘኪ “heterosexuell” ትበሃሊ።
ምስ ከም ናትኪ ጾታ ዘለዋ ሰብ ምስ ተፍቅሪ ከኣ “homosexuell” ትበሃሊ።
ጓል ምስ ጓል እንተ ኮይኑ “lesbisch” ይበሃላ።
ወዲ ምስ ወዲ ድማ “schwul” ይበሃሉ።
ስሚዒቱ ባዕሉ ክመርጽ ዝኽእል ሰብ ዋላ ሓደ የለን።
ገሊኦም ሰባት ስሚዒቶም እንዳ ተቐየረ ይመጽእ።
ደሓር ሓንሳብ homosexuell ይኾኑ ሓንሳብ ድማ heterosexuell ይኾኑ። እዚኦም ድማ “bisexuell” ይበሃሉ።
እዚ እውን ንቡር እዩ።
ኣዚ ዝተፈላለየ ዓይነት ዝምድና ኣብ ኩለን ሃገራት እዩ ዘሎ።
ሕማቕ ኮይኑ ግን እዚ ተግባር ኣብ ኩለን ሃገራት ኣይኮነን ፍቑድ።
ንቡዝሓት ደቀንስትዮ ኮነ ንቡዝሓት ደቂ ተባዕትዮ homosexuell እንተ ኮይኑም ኣዝዩ ከቢድ እዩ።
ስለዚ መሓዛኺ እንተ ኮምኡ ኢላ ክትነግረኪ ከላ ቀሊል ኣይነበረን ንዓኣ።
ቁሩብ ድፍረት እውን የድሊ እዩ።
እዚ ዘርእየካ ነገር ግን፡ መሓዛኺ ብጣዕሚ ከም ትኣምነኪ እዩ።
ምናልባት ኣይርደኣክን ይኸውን ስለምንታይ ንሳ ንጓል ኣፍቂራ።
ክትርድእዮ እውን የብልክን።
ኣገዳሲ ነገር ግን፡ እታ መሓዛኺ ጠባያ ወላሓንቲ ኣይተቐየረን።
ምናልባት ምሳኺ እውን ፍቕሪ ከይሕዛ ፈሪሕኪ ትኾኒ።
መብዝሕትኡ ግዜ ግን ኮምኡ ኣየጋጥምን እዩ።
ከም ቀደምክን መሓዙት ክትኮና ትኽእላ ኢኽን።
ጽን ኢልኪ ክትሰምዕያ ኣለኪ ከምኡ ‘ውን ክትጻወቲ ትኽእሊ ኢኺ።
መሓዛኺ ድማ ኩሉ ግዜ ማሓዛኺ ክትከውን ትስፉዋት ኢና።
ትፍቶ መሓዛ ክትህልወካ ኩሉ ግዜ ጽቡቕ እዩ።
ሰብ ምፍታው ጽቡቕ ስምዒት እዩ ኣብ ጀርመን ድማ ንመን ብዘየገድስ ፍቑድ እዩ።
ሓደ ሓደ እዋን ሓንቲ ጓል ንኻልእ ጓል ተፍቅር።
ሓደ ሓደ እዋን ድማ ወዲ ንኻልእ ወዲ የፍቅር።
እዚ ጸገም የብሉን።
ኩልኩል ውን ኣይኮነን፡፣
ኣብ ሓደ ሓደ ሃገራትን ሃይማኖትን ሓጢኣት ምዃኑ ሰባት ይዛረቡ።
ምናልባት ብሰንኪ እዚ እውን ስሚዒትካ ሕማቕ እዩ ኢልካ ትሓስብ ትኸውን።
ምናልባት ብሰንኪ እዚ እውን ከተፍቅር ኣይትደልን ትኸውን።
ሓደ ነገር ክትፈልጦ ዘለካ ግን፡
ስምዒታትካ ተፈጥራዊ ባህርያት ድኣምበር ሓጥኣት ከምዘይኮነ ክንሕብረካ ንፈቱ።
ስምዒታቱ ባዕሉ ክመርጽ ዝኽእል ሰብ የለን።
ስለዚ ስምዒትካ ሕማቕ ኣይኮነን።
ሓደ ሓደ ግዜ እዚ ነገራት ንሰብ እንተ ገሊጾም ይፈኽሶሎም።
ንሰብ ብዛዕባ እዚ ምንጋር ግን ቀሊል ኣይኮነን ብዙሕ ሓቦ ውን ይሓትት።
ምናልባት ንተኣምኖ ሰብ ብዛዕባ ምፍቃር ወዲ ከተዕልሎ ትኽእል ኢኻ።
ኣብዚ መርበብ ኢንተርነት ዘድሊ ሓገዝ ትረክብ ኢኻ: www.sextra.de
ሰብ ከተፍቅር ጽቡቕ ነገር እዩ።
ብዙሕ ጊዜ ውን ምስኣ ከተሕልፍ ትደሊ።
ከም ትፈትዋ ውን ክትገልጸላ ትደሊ።
እዚ ድማ ጽቡቕን ንቡሩን ኢዩ!
ሓደ ሓደ ግዜ ውን ግዜ በሊዕ ኢልካ ትሓስብ።
ምናልባት እሳ ውን ትፈትወካ ትኸውን።
ምናልባት ውን ርግጸኛ ኣይኮነትን።
ምናልባት ድማ ኣየፍቀረትን ትኸውን።
ድሌት ናይቲ ካልእ ሰብ ኣዝዩ ኣገዳሲ ኢዩ።
እንታይ ከም ትደሊ ኩሉ ግዜ ክትነግር ትኽእል ኢኻ።
ስምዒትካ ውን ክትገልጽ ትኽእል ኢኻ።
እታ ጓል እንታይ ከም ትደሊ ሕተታ
ንሳ ውን ባዕላ ስሚዒታን ድሌታን ክትነግረካ ኢያ።
እንተ ዘይደልያ ድማ ክትትንክፋን ክትስዕማን መሰል የብልካን።
ንስኻ ተዘይደሊኻ ውን ንሳ ክትትንክፈካን ክትስዕመካን መሰል የብላን።
ኣብዚ ሃገር ጓል ኣንስተይቲ ብኸመይ ክትላለያ ትኽእል፧
ኣብ ቤት ትምህርቲ፡ ኣብ ስፖርት፡ ኣብ ክለባት፡ ዲስኮን ፓርቲን።
የዕርኽቱኻ ጓል የላልዩኻ።
ኣዋልድን ኣወዳትን ክዘናግዑ ይደልዩ።
ኣከዳድነእን ውን ካብቲ ንስኻ ትፈልጦ ፍልይ ክብል ይኽእል ኢዩ።
ኣብዚ ዓዲ ዋላሓንቲ ጸገም የለን።
በከዳድነእን ሕማቕ ሰብ ማለት ኣይኮናን።
ክብረት ይጽበዩ እዮም።
ዋላ ቃልዕ ክዳይ ይከደና እምበር ወዲ ክሕዘን ኣይደልያን እየን።
ምሳኻ ብዙሕ ከዕልላ ይደልያ።
መብዝሕተኦም ኣወዳትን ኣዋልድን ነንሕድሕዶም ይከባበሩ እዮም።
ክረዳድኡ ይኽእሉ ድዮም ኣይክእሉን ይረኣኣዩ።
ብድሕሪ እዚ ይፋቐሩ።
ብድሕሪ ናይ ክልቲኦም ውሳኔ ውን ይሰዓዓሙ።
ክልቴኹም ትፍተዉ እንተኾንኩም ጽቡቕ እዩ።
ሕጂ ድማ ዓርክኺ ስጋዊ ርክብ ክፍጽም ደሊዩ።
ኩሉ ሰውነቲ ክተናኽፈኪ ይደሊ ከምኡ ውን ሓቢርኩም ስምዒትኩም ከተርውዩ ይደሊ
ብመሰረቱ እዚ ቅቡል እዩ።
እስኺ ግን እንተዘይትደልዩ ኮይንኪ
ዘይመድለይኺ ምኽንያት ውን ቅቡል እዩ።
ክልተ ዝፋቐሩ ሰባት ኩሉ ትምኒቶም ሓደ እዩ ማለት ኣይኮነን።
ክሳብ ክንደይ ከም ትፈትውዮ ግለጽሉ።
ንስጋዊ ርክብ ግን ቅርብቲ ከምዘይኮንኪ ግለጽሉ
ምናልባት ይኹሪ ይኸውን ንስኺ ውን ኣይተፍቅርዮን ኢኺ ኢሉ ይሓስብ ይኸውን።
ንባዕልኺ ንኸምዚታት ግዜ ከምዘድልየኪ ኣብርህሉ።
ስጋዊ ርክብ ዕጋበት ዝህልዎ ውን ብክልተኹም ሸነኽ ብድሌት ምስ ተተግብርዎ እዩ።
ንኻልእ ሰብ ደስ ክብሎ ኢልካ ተዘውትሮ ስጋዊ ርክብ ጽቡቕ ኣይኮነን።
ምናልባት ንስኺ ንስጋዊ ርክብ ቅርብቲ ስጋብ ትኾኒ ይጽበ ይኸውን።
ምናልባት ውን ሓሳብኪ ክትቅይሪ ይደፋፍኣኪ ይኸውን።
ምናልባት ውን ይገድፈኪ ይኸውን
ስጋዊ ርክብ ግን ንሱ ምሳኺ ንዘልኣለም ንኽነብር መረጋገጺ ኣይኮነን።
ስለዚ ንስኺ ንነብስኺ ክትሕልዋ ኣገዳሲ እዩ።
እቲ ንዓኺ ጽቡቕ ጥብልዮን ንዓኺ ጠቓሚ ዝኾነን ክትፈልጢ ኣገዳሲ እዩ


text:
ኣብ የመን ቁጽሪ ብሕማም ኮሌራ ዝተጠቕዑን ብሕጽረት ዝተመጣጠነ መግቢ ዝሳቐዩ ሰባት ምውሳኹ ትካል ሕጻናት ኣድሕን (ሴቭ ዘ ችልድረን) ኣጠንቂቑ።
ብመሰረት ሓበሬታ እታ ትካል ብሰንኪ ማይ ወለድ ሕማማት ብኣሽሓት ዝቑጸሩ ሰባት ንሞት ከምዝተቓልዑን አስታት 300,000 ሕሙማት ኮሌራ ምምዝጋቦም ይገልጹ።
ናይ ሕቡራት ሃገራት ትካል ህጻናት ኣድሕን ብወገኑ አስታት 130,000 ሕሙማት ኮሌራ ምምዝጋቦምን አስታት 1,000 ድማ ምሟቶምን ይገልጹ።
ወሃቢት ቃል ትካል ሴቭ ዘ ችልድረን ኣናስ ሰሃሪ ካብ ዋና ከተማ የመን ሰንዓ እቲ ኩነታት ብሰንኪ ዘይምዕሩይ ኣገልግሎት ጥዕና'ታ ሃገር ናብ ዝኸፍአ ደረጃ ይዓርግ ከምዘሎ ይገልጻ።
ንሰን ብተወሳኺ ናይ ገንዘብ ሓገዝ ድሩት ምኳኑን ብተወሳኺ ኣብ መንጎ ብስዑዲ ዝድገፍ ሓይልታት ሕብረትን ተቓወምቲ ሁቱን ዝኻየድ ዘሎ ቀጻሊ ግጭት ድማ ሰብኣዊ ሓገዝ ናብታ ሃገር ከይበጽሕ ዕንቅፋት ምኳኑ ብምግላጽ 10,000 ሰባት ምሟቶምን ብሚልዮናት ዝቑጸሩ ካብ መነባብርኦም ምዝንባሎምን ትሕተ ቅርጺ እታ ሃገር ድማ ምዕናዉን ይገልጻ።


text:
ዛክ ፑነን ምስ ላብ ሮብሰን
ሓጺር ታሪኽ ቤተ ክርስርያን ሲ.ኤፍ.ሲ
ማሕበር ሲ.ኤፍ.ሲ ናይ ኣመቲ ክርስትያናት ሕብረት ማዕከል (CFC) ሎሚ ሕብረት ዝገብሩ ዘለዉ ብሒደት ስድራታት እዩ ፈሊሙ፥ ብዛክ ፑነንን ላን ሮብሰን ተመሪሖም
መጀመሪያ ዝተራኸቡሉ ኣብ ባንግሎር ህንዲ ኣብ ንሓሰ 1975 እዩ ።መጀመሪያ ገዛእ ርእሶም ደቂመዝሙር የሱስ ክርስቶስ ክኾኑ ብድሕርዚ ንኻልኡት ደቂመዛሙርቲ ክገብሩ ብምእዛዝ ናይ ጎይታ ተልእኾ ኣብ ማቴ 28=18-20 ዘሎ ወሲኖም ። ሓድሽ ልደት ፥ቅድስና ውሽጣዊ ህይወት ፥ኣብ ንሓድሕድካ ፍቕሪ ፥ናይ ስነ ምግባር ንጽህና፥ ገንዘባዊ ንጽህና ናይ እግዚኣብሄር ሓቂ ምስ ካልኡት ምክፋል ፥ነፍሲ ወከፍ ገጻት ህይወቶም ኣብ ቃል ኣምላኽ ጥራይ ምርካብ ይጸቕጡ።
ኣብ ንእሽተይ ገዛ ቤተ ክርስትያን ብምጅማር እዛ ኣካል ክርስቶስ ቀስ ብቐስ ቀጻሊ ብምርዳእን ናይ ሓድሽ ኪዳን ህይወት ብምሙኳርን ብመንፈስ ዓቢያ።ልክዕ ካብ መጀመርታ ኣትሒዙ ዕቤታ ኣብ ዝሓለፈ 40 ዓመታት ሓደ ዓይነት መፍለይታት ዲኤንኤ (DNA) ናይ እዛ ማሕበር ኮይኑ እዩ ። ሽዑ ቀልጢፉ ጾር ተሰሚዕና ነዞም ድንቂ ዝኾኑ ሓቅታት ንህይወትና ዝለወጡ ምስ ካልኡት ክንካፈሎም፥ናይ ዓወት ህይወት ናይ ቴፕ ኣገልግሎትን ወርሓዊ ኣብ ወረቐት ዝዳሎ ጀሚርን ፥ከምእውን ጉባኤታት ሓደ ዓይነት ኣተሓሳስባ ዘለዎም ደቂመዛሙርቲ።፡ኣብ 1981 እታ እናዓበየት እትኸይድ ማሕበር ናብ ሲ.ፌ.ሲ ናብ ሕብረት እንገብረሉ ኣድራሻ ኣብ 40,Dacosta Square ኣብ ባንግሎር ዝተሃንጸ ግዒዛ ።1982-1989 ጉሉሕ ኮይኑ ምጅማር ዕዮ ማሕበር ክርስቶስ ምትካል ኣብ ካልኡት ከተማታትን ዞባታትን ህንዲ።
1989-1995 ኣብ ናይ ዛክ ፑነን ጽሑፋት ኣገልግሎት ኣብቲ ዝቕጽል ዓመት ንሱ 25 መጽሓፍቲ ይሕቲሙ። ኣብ 1997 ናይ ድምጺ ቴፕ ናብ ብዙሓት ቦታታት ተዘርጊሑ። ኣብ 1999 ምእንቲ ቃል ኣምላኽ ኣብ ኩሉ ቦታ ከበጽሕ ኣብ መበል 60 ዓመት ዕድሚኡ ዛክ ፑነን ሽማግለ ማሕበር ካብ ሙኳን ደው ኢሉ ። ናይ ኢንተርኔት ኣገልግሎት ምብጻሕ ኣብ 2005 ጀሚሩን ኣብዚ እዋን ክኣ ካብ ካልእ ክፍሊ ዕለማት ቤተ ክርስትያን ክትከላ ዝተርኣያሉ እዩ። 2014 ኣብ ባንግሎር ዘላ ቤተክርስትያን 40 ዓመታት ከም ቤተክርስትያን ምምልኣ እቲ ኣዳራሽውን ኣሪጉ ስለ ዝነበረ ሕጂ ሕብረት እንገብረሉ ኣድራሻ ናብ Paradise Enclave,Bellhall, ባንግሎር ግዒዙ ኣሎ።
ሽማግለታ ኣብ ሲ.ኤፍ.ሲ
ናይ ክርስትያናት ሕብረት ማሕበር ሲ.ኤፍ.ሲ ናይ ሓድሽ ኪዳን ምህሮ ክትስዕብ ኩሉ ግዜ ምስ ደለየት እያ ንከባብያዊ ንመሪሕነት ቤተ ክርስትያን ዝምለከት( ቲቶ 1=5 ፥ ግብ 14=23)።እታ ቃል ሽማግለታት ከም "ድርብ" ካብ ሓደ ንላዕሊ ከም ዝኾነ ዘርኢ ፥ኣድላይነት ብዙሓት ሽማግለታት ኣብ ከባብያዊ ቤተ ክርስትያን ኣብ መሪሕነት ሚዛን ንምዕቃብ እዩ።፡ኣብ ቅዱሳዊ ትምህርቲ ናይ ነፍሲ ወከፍ ውልቀ ሰብ ኣባል ናይዛ ማሕበር ትጽቢት ንስልጣም እዞም ሽማግለታት ኣብ ኩሉ ነገር ንከባቢያዊ ቤተ ክርስትያን ዝምልከት ክግዛእ ኣለዎ (እብ 13 =17፥ 1 ተሰ 5=12-19)።


text:
ተስፋይ ፀጋይ ይበሃል።ኣብ ክልል ትግራይ ወረዳ ክልተ ኣውላዕሎ ፅጌሬዳ ኣብ ዝበሃል ከባቢ እዩ ተወልዱ ዓብዩ። ወዲ 11 ዓመት ህፃን እናሃለወ ብዘጋጠሞ ሕማም ኣብ ኣእጋሩን ኣእዳውን ፀገም ጥዕና አጋጢምዎ። ብዘይ ሓገዝ ሰብ ክንቀሳቐስ ኮነ ዋላ እውን ክዳን ክኽደን ኣይኽእልን።
ኣብ ውሽጢ ገዛ ተዓፅዩ ምንቅስቓስ ኣብ ዘይክእለሉ ኩነታት ንእሸተይ ሓፍቱ ንሓዋ ሓደ ነገር ምግባር ጀሚራ። ተስፋይ ምስኣ ሓቢርዋ ናብ ቤት ትምህርቲ ክኸይድ ምግባር። ንዕኡ መመላለሲ ናይ ጉድኣት ኣካል ተሽከርካሪ ወንበር ስለዘይተረኸበ ሓዋ ሓዚላ በብመዓልቱ ናብ ቤት ትምህርቲ ምምልላስ ጀሚራ። በዚ ድማ ተስፋይ ቀዳማይ ብርኪ ትምህርቱ ክሳብ ዝዛዝም 8 ዓመታት ሓዚላ ኣምሂራቶ።
ኣብ ስነ ፅሑፍ ፍቕርን ተውህቦን ዘለዎ ተስፋይ ሻምናይ ክፍሊ እንትዛዝም ውድድር ግጥሚ ተሳቲፉ ብብርኪ ትግራይ ተዓዋቲ ብምዃን ተሽከርካሪ ወንበር ሽልማት ረኺቡ። ካብኡ ንደሓር ካብ ሑቐ ሓፍቱ ወሪዱ ብተሽከርካሪ ወንበር ምጓዓዝ ጀሚሩ።
ተስፋይ ትምህርቱ ዛዚሙ ፡ካብ ዩኒቨርሲቲ መቐለ ብሞያ ጋዜጠኝነት ቀዳማይ ድግሪ ረኺቡ ኣብ ስነፅሑፍ ስራሓት እውን ይሳተፍ ኣሎ።
ኣብ ቀረባ እዋን ኣብ ጉዳኣት ኣካል ጠመተ ዝገበረ ደርፊ ንምውፃእ ስራሓቱ ዛዚሙ ዘሎ ተስፋይ 2 መፃሓፍቲ ፅሒፉ ድማ ንሕትመት ይፅበ ኣለኹ ይብል።
ተስፋይ ኣብ ከባቢኡ ጉድእ ኣካል ብምዃኑ ካብ ማሕበረሰብ ፀገማት ይበፅሖ ምንባሩ’ውን ይገልፅ።
ንተስፋይ 8 ዓመታት ሓዚላ ዘማሃረቶ ሓፍቱ ህይወት ፀጋይ ኣብዚ ሐዚ እዋን ሓዋ ኣብዚ ብርኪ በፅሑ ብምርኣያ ከምዘሑግሳ ብምግላፅ "ድኻመይ ከንቱ ኣይተረፈን ፍረ ኣፍርዩ እዩ ትብል"።
ተስፋይ ብመሓዛቱ ተፈታውን ካብ ግዜ ህፃንነቱ ጀሚሩ ንፉዕ ተማሃራይ ምንባሩ ዝገልፅ ድማ ሓጎስ አብርሃ ዝተብሃለ መተዓብይቱ እዩ።
ተስፋይ ኣብዚ ሐዚ እዋን ብሓገዝ ሰብ እዩ ኩሉ ምንቅስቓሱ ዝፍፅም ዘለዎ ጉድኣት አካል ዝተወሰነ ሕክምና ተዝርክብ ብፍላይ ኣእዳዉ ለውጢ ከምፅእ ከምዝኽእል ይዛረብ።


text:
30 ማሕበራት ናብ ዋና ጸሓፍን ኣባላት ቤት ምኽርን ሕቡራት ሃገራትን ደብዳበ ጽሒፈን2021-09-23 09:37:29 Written by ቤት ጽሕፈት ዜና ሰዲህኤ Published in EPDP News Read 208 times
- font size decrease font size increase font size
ኣብ ዝተፈላለዩ ኩርነዓት ዓለም ዝርከባ 30 ማሕበራት ናብ ዋና ጸሓፊ ኣንቶኒዮ ጉተረዝን ቀወምቲ ኣባላት ቤት ምኽሪ ጸጥታ ሕቡራት ሃገራትን ኣብ ትግራይ ዝረአ ዘሎ ህውከትን ጥሜትን ከብቅዕ ዝጽውዕ ቅሉዕ ደብዳበ ጽሒፈን።
ሳራህ ሸፈር ዋና ዳይረክተር ርክብ ዓለምለኸ ስደተኛታት፡ ነዚ ብ22 መስከረም 2021 ዝተላእከ ደብዳበ ጠቒሰን ከም ዝበለኦ፡ እቶም ዝተላእከሎም ኣካልት ውድብ ሕቡራት ሃገራት ኣብ ሰሜን ኢትዮጵያ ንእትርከብ ትግራይ ዝምልከት ስጉምቲ ክወስዱ መጸዋዕታ ቀሪቡ ኣሎ።
እዚ መልእኽቲ ኣብ ትግራይ ካብ ወርሒ ሕዳር 2020 ጀሚሩ፡ ኣብኡ ዝርከቡ ሰቪል ነበርቲ፡ ሓገዝ መግቢ፡ ኣገልግሎት ባንክን መራኸብታትን ከም ዝተቛረጾም ተጠቒሱ፡ ምስዚ ብምትሕሓዝ ከኣ ሓደ ሚልዮን ዝኸውን ህዝቢ ኣብ ጥሜት ኣትዩ ከም ዘሎን ብዙሓት ከኣ ኣብ ኣፍ ጥሜት በጺሖም ከም ዘለዉን ተንጸባሪቑ። በቲ ዝተኻየደን ጌና ዘዓረፈን ውግእ ጾታዊ ዓመጽን ጥምየትን መሳርሒ ውግእን ጠንቂ ምምዝባልን ይኸውን ከም ዘሎ ተጠቒሱ።
እተ 30 ማሕበራት ኣብዚ መልእኽተን፡ ዋና ጸሓፍን ኣባላትን ቤት ምኽሪን ጸጥታ ሕቡራት ሃገራት እዞም ዝስዕቡ ስጉምታት ክወስዱ ጸዊዐን። ተኹሲ ጠጠው ክብልን ኩሎም ሓይልታት ካብ ትግራይን ከባቢኡን ክወጹን፡ መንግስቲ ኢትዮጵያ ሓገዝ ዝኣትወሉ ኣፍደገታት ክኸፍት ኣብቲ መስርሕ ዕንቅፋት ከይፈጥርን፡ ናብ ትግራይ ተቖጻጸርትን ብዛዕባቲ ዝተፈጸመ ሰብኣውን ሕጋውን ግህሰታትን ዘጻርዩ ኣካላትን ክኣትዉ ተጽዕኖኦም ከሕይሉን፡ ህዝባዊ ወያኒ ሓርነት ትግራይን ካለኦት ተቓወምቲ ኣካላት ዝሳተፍዎ ዘተ ንክግበር ከተባብዑን ጸዊዐ።
ካብተን ኣብቲ መልእኽቲ ዝኸተማ ማሕበራት፡ ምሕዝነት ምህናጽ ሰላም፡ ባይቶ ኢትዮጵያዊ ማሕበረሰብ ንዕቤት፡ ግሎባላዊ ማእከል ሓላፍነት ንሓለዋ፡ ጀዊሽ ዓለም ለኻዊ ሓለዋ፡ ማእከል ግዳያት ስቓይ (ቶርቸር)፡ ጠቕላላ ቦርድ ቤት ክርስትያንን ማሕበረሰብን፡ ኮሚተ ስደተኛታትን ተጣየስትን ሕቡራት መንግስታት ኣሜሪካ፡ ማሕበር ግዱሳት ምሁራት ኣፍሪቃ፡ ኮሚተ ተግባር ሰቪላዊ ማሕበረሰብ፡ ትካል ሰዓብቲ ስደተኛታትን ተጣየስትን ኣስተምሃሪ ትካል ሰብኣዊ መሰላት ይርከበአን።


text:
Radio Erena : 01 June 2015
ኢትዮጵያ፣ ዕጡቓት ግንባር ሓርነት ኦሮሞ ንምህዳን ዶብ ኬንያ ከምዝጠሓሰት ማዕከናት ዜና እት ሃገር ሓቢረን።
ኢትዮጵያ ኣብ ዝሓለፈ ክልተ ቅነ’ውን ብተመሳሳሊ ዶብ ኬንያ ከምዝጠሓሰት ዝተገልጸ ኮይኑ፣ መንግስቲ ኬንያ ነቲ ኣብ ዶብ ዘጋጥም ዘሎ ኵነታት ንምርግጋእ ናብቲ ምስ ኢትዮጵያ ዘዳውቦ ከባቢታት ተወሳኺ ሰራዊት ኣዋፊሩ ይርከብ።
ወትሃደራት ኢትዮጵያ፣ ናብቲ ኣብ ከባቢ ሞያለ ዝርከብ ናይ ኬንያ ቁሸታት ብምእታው፣ ንነበርቲ እተን ዓድታት ዕጡቓት ኦሮሞ ዝርከብሉ ክሕብርዎም ከምዘፈራርሕዎም’ውን እተን ማዕከናት ዜና ይጠቕሳ።
እቶም ወትሃደራት ኣብ ሓደ ሓደ ከባቢታት፣ ንኬንያውያን ሚልሻ ብረቶም ብምምንዛዕ ንዝተወሰነ ሰዓታት ከምዝሓዝዎም ኣመልኪተን።
ሰራዊት ኢትዮጵያ ኣብ ከባቢ ሞያለ ምስ ዕጡቓት ኦነግ ኣብ ዘካየዶ ግጭት’ውን ሓደ ኬንያዊ ከምዝተቐትለ ስታንዳርድ ዝተባህለ መርበብ ሓበሬታ ገሊጹ።
ብመሰረት ጸብጻብ እቲ መርበብ ሓበሬታ፣ ሰራዊት ኢትዮጵያ ኣብ ዶብ ንእትርከብ ናይ ኬንያ ሆስፒታል’ውን ወሪሩ ኣትዩ።
ሰራዊት ኢትዮጵያ ኣብቲ ዶብ ኬንያ ብምጥሓስ ዘካይዶ ዘሎ ዕጡቓት ግንባር ሓርነት ኦሮሞ ናይ ምህዳን መስርሕ ሓያሎ ሰባት ከምዝቖሰሉ’ውን ዝተፈላለያ ማዕከናት የገንዝባ።
ኢትዮጵያ ዶብ ኬንያ ትጥሕስ ከምዘላ ኣዘዝቲ ፖሊስን ኣመሓደርቲ እቲ ኣብ ዶብ ዝርከብ ከባቢታትን ብተደጋጋሚ እዋን ከመልክቱ ጸኒሖም’ዮም።
እንተኾነ፣ ብዛዕባ’ዚ ብማዕከናት ዜናን ኣመሓደሪ ከባቢታን ኬንያ ዝቐረብ ዘሎ ሓበሬታ ብዝምልከት ካብ መንግስቲ ኢትዮጵያ ወግዓዊ መግለጺ ኣይተዋህቦን።
ኣብ ካልእ ዜና፣ ኣብ ዶብ ኢትዮጵያን ሶማልን’ውን ኣብ መንጎ ሰራዊት ኢትዮጵያን ሶማላውያን ምልሻን ብዝተኻየደ ግጭት መብዛሕቶም ሰለማውያን ዝርከብዎም 35 ሰባት ከምዝተቐትሉ ኣገልግሎት ዜና ፈረንሳ ሓቢሩ።
ሰራዊት ኢትዮጵያ ኣብ ዶብ ሶማል ናብ ዝርከባ ዓድታት ብምእታው ቶኽሲ ከምዝኸፈቱ ዝገለጸ ኣመሓዳሪ ናይታ ኣብ ማእከላይ ሶማል እትርከብ ዞባ ጋልጋዱድ፣ ሑሰን ወሑልየ ኢፍሮ፣ ፈደራላዊ መንግስቲ ሶማልን ሰራዊት ሕብረት ኣፍሪቃን’ውን ብዛዕባ’ቲ ፍጻሜ ከምዝፈልጡ
ጠንቒ እቲ ንልዕሊ ሳልስቲ ዝቐጸለ ግጭት ዛጊት ኣይተነጸረን።
መንግስቲ ኢትዮጵያ ይኹን ፈደራላዊ መንግስቲ ሶማል’ውን መግለጺ ኣይሃብሉን።
====================================


text:
ዳይረክተር ጀነራል ውድብ ጥዕና ዓለም ንምዃን ካብ ዝተወዳደሩን ናብ ዛዛሚ ምርጫ ዝቀረቡን 3 ሕጹያት ሓደ ኢትዮጵያዊ ዶ/ር ቴድሮስ ኣድሓኖም ኮይኖም።
ሚኒስትር ጥዕናን ምንስትር ወጻኢን ኢትዮጵያ ዝነበሩ ዶ/ር ቴድሮስ ፣ ናብ’ዚ ደረጃ’ዚ ዝበቅዑ ፈላማይ ኣፍሪቃዊ እዮም። ንሶም ንጋዜጠኛታት ኣብ ዝሃብዎ ሪኢቶ ‘ሃገራዊን ኣህጉራዊን ተመክሮ ዝወንንኩ ሕጹይ ስለዝኾንኩ ኣነ’የ ናብ’ቲ ሓላፍነት’ቲ ክበቅዕ ዝግባኣኒ’ በሉ።
ዶ/ር ቴድሮስ ኣድሓኖም ዳይረክተር ጀነራል ውድብ ጥዕና ዓለም ንምዃን ካብ ዝቀረቡ ክልተ ካልኦት ሕጹያት ጸቢብ ብልጫ ኣለዎም። ንሰለስቲኦም ሕጹያት ዝመርሐ ቦርድ ውድብ ጥዕና ዓለም፣ ንዶ/ር ቴድሮስ ሰላሳ ድምጺ፣ ንፓኪስታናዊት ሳንያ ኒሽታር 28 ድምጺ፣ ንእንግሊዛዊ ዴቪድ ናባሮ 18 ድምጺ ሂቡ’ሎ።
ዝተሓተ ድምጺ ዝረኸቡ ዴቪድ ናባሮ፣ ኣብ ውድብ ጥዕና ዓለም ዝሰርሑን ኣብ ውግእ ጸረ ኢቦላን ኢቭያን ኢንፍሉዌንዛን መሪሕ ተራ ዝነበሮምን’ዮም።
ፓኪስታናዊት ሓኪም ሕማም ልቢ ሳንያ ኒሽታር፣ ኣብ ውሽጢን ወጻኢን መንግስታዊ ሓላፍነት ዘገልገላ ሰብ’የን። ኣብ ውድብ ጥዕና ዓለም’ውን ክትግብሮ ዝኽእል ብልጫይ ይብላ ንሰን፣ ነቲ ዘይፈልጦ ነገር ዝፈልጥ ምዃነይ’ዩ በላ። ስራሕቲ ንክፍጸሙ መታን ቅኑዕ መልሲ ንምርካብ ክንዲ ዝካኣለኒ ክጽዕር’የ፣ ክፍጽሞ’የ’ውን በላ።


text:
ዕዉት ሰላማዊ ሰልፊ ኣብ ከተማ ፍራንክፎርት ጀርመን
ትማሊ ቀዳም 11 ታሕሳስ 2010 ድሙቅ ሰላማዊ ሰልፊ ተኻይዱ። ኣብ‘ዚ ሰላማዊ ሰልፊ’ዚ ካብ ዝተፋላለየ ከም ፍራንክፎርት፣ ስቱትጋርት፣ ካስል፣ ማንሃይም፣ ካርልስሩሀ፣ ከለን፣ ወዘተ…. ዝኣመሰላ ከተማታት ጀርመን ዝመጹ ኤርትራውያን ተኻፊሎም። ልክዕ ከም‘ቲ ተመዲቡ ዝነበረ ሰዓት 11 ቅድሚ ቀትሪ ህዝቢ ናብ‘ቲ ዝተመደበሉ ቦታ ብኣጋኡ በብኩርንዓቱ ክተኣኻኸብ ጀመረ።
ኣብ‘ዚ እንታይነት ህግደፍ ዘቓልዕ “…. ኣቱም ሰባት ልብና’ባ ምለሱልና .… ኣቱም ሰባት ሰሚዕኩምዶ ጋዶ .… ሰይጣን ኣብ ርእስና ከም ዝሰርሔ ኣጉዶ …. ሓደ ልቢ እናበሉ ህግደፍ ክሰርቁና ልብና …. ቂድሚ ሕጂ ዘተላሎ የብቅ ንደርቁሶ ሓቢርና …. እንተደይኮይኑ ፍጥረቱ ዝኻሓደ ስርዓት ከይልክመና …. ንገግበረሉ ልጓም ብሓደ ኰንና …. እናበለ ብሙዚቓ ዝተሰነየ ድሕሪ ምስማዕ ሰዓት ንቅሎ ምስ ኣኸለ ሰዓት ዓሰርተ ሓደን ፈረቓን ሰልፈኛ መስርዑ ሒዙ ብወተሃደራት ጀርመን ተሰንዩ ዝተፈቕደሉ ናይ ዑደት መደቡ ጀመረ።
ነፍስወከፍ ሰልፈኛ ነታ ብልዑል ፈጣሪኡ ዝተዓደለት ብህግደፍ ዝተመንዘዔት መሰል ህዝቡ ንምምላስ ዘንጸባርቅ ጭርሖታት ተሰኪሙ ብመጕልሕ ድምጺ እናጨደረ ካብ መጀመርታ ጎደና ካይዘር ጀሚሩ፡ ብጋሉስ ኣንላገን ታውኑስ ኣንላገን ኣቢሉ፡ ማይዘር ላንድስትራሰ ረጊጹ፡ ናብ‘ቲ ዘብቅዓሉ ቦታ ክብጽሕ ተጓዕዘ።
መሰል ህዝብና ይተሓሎ፣ እሱራትና ይፈትሑ፣ ሳዋ የቅዕ፣ ምርሽሻን መንእሰያትና ዶዉ ይበል፣ ንኵሉ ኤርትራዊ ናይ ዑቕበኛ መሰል ይወሃቦ ወዘተ…. እናበለ ብትግርኛን ጀርመንኛን በብተራ ብነድሪ ነቲ ከባቢኡ ብምድማጽ የስምዕ ነበረን፡ ነቶም ኣብ ጎደናታት ጠጠዉ ኢሎም ንሰላማዊ ሰልፍና ዝምልከቱ ዝነበሩ ጀርመናዉያን ምኽንያት ተቓውሞና ዝገልጽ ጽሑፍ ይዕደል ነበረ።
ኩነታት ኣየር ከተማ ፍራንክፎርት ማይ ኪፍክፍታ ዝነበሮን ኣዝዩ ቆራርን ይኹን‘ምበር፡ ሰልፈኛ ድምብርጽ ከይበሎ ጉዳዩ ክሳብ መጨረሽታ፡ ኣልት ኦፓ ዝበሃል ቦታ በጽሔ። ኣብ ሓደ ተኣኪቡ መግለጺ ሰላማዊ ሰልፊ ክንበብ ጀመረ፡ ቀዳማይ ናብ ዝተፈላለዩ ኣብያተ ጽሕፈታት መንግስትን ማዕከናትን ዘይመንግስታዊ ውድባትን ዝተላእከ ኤምባስታትን ብጀርመን ዝተጻሕፈ ተነበ፣ ብድሕሪኡ ወኪል ኮሚሽን ንሃገራዊ ጉባኤ ብተኽለሰንበት ተኽላይ፡ ኣብ ክንዲ ሲቪካውያን ማሕበራትን ህዝብን ብተስፋይ ተኽለ፡ ወኪል ደቀንስትዮ ኮሚሽን ንሃገራዊ ጉባኤ ብፍረወይኒ ገብረጻድቕ፡ ክንዲ ፖለቲካዊ ውድባት ብሰመረ በያን ተነበ።
እቲ ሰላማዊ ሰልፊ ንመንግስቲ ጀርመንን ሓድነት ኤውሮጳን
– ጉጅለ ህግደፍ ደቆም ናብ ጐረባብቲ ሃገራት ከይዶም ብምባል ዝካየድ ማእሰርቲ ስድራቤታት ጠጠው ከብል
– ንነዊሕ ዓመታት ምኽንያት ዘይብሉ ማእሰርቲ ናይ ብዙሓት ፖለቲካውያንን ሃይሞኖታውያንን ደቂ ሃገር ክፍትሑ ጽቕጢ ከዘውትሩ
– ኵሉ ዓይነት ሰብኣዊ መሰላት ክኽበር ጸቕጥታት ከገብሩ
– ከምኡ‘ውን ንኵሉ ኤርትራዊ ናይ ፖለቲካዊ ዑቕበኛ መሰል ክወሃብ ጻውዒት ኣቐሪቡ።
ንሕና ንሓንቲ ሰላማዊትን ደሞክራሲያዊትን ማሕበራዊ ማዕርነት ዘለዋን ኤርትራ ምዃንና ኣረጋጊጹ።
ኣብ መጨረሽታ ንስዉኣትና እተንጸባርቅ መዝሙር ኣብ ቀላይ ኣብ ሜዳ፡ ኣብጎቦ፡ ኣብ ሩባ፡ ዝፈሰሰ ደምኩም፡ ኣብቍሉ ዕንባባ፡ እትብል መዝምሩ ተሰንዩ መደምደምታ ሰላማዊ ሰልፊ ኰነ።
ኣዳላዊት ሽማግለ ሰላማዊ ሰልፊ
ኤርትራዉያን ፖለቲካዊ ሰልፍታትን
ብርገሳዊ ማሕበራትን
Short URL: https://english.farajat.net/?p=1931


text:
ኤርትራዊ ዲሞክራስያዊ ኪዳን ብሓባር ድምጺ ኣባልነት ኣቶ ኣድሓኖም ሰሪዙ
ኤርትራዊ ዲሞክራስያዊ ኪዳን ዕለት 16/09/2005 ድሕሪ ቐትሪ ኣብዝነበረ ምዱብ ኣኼብኡ ኣባልነት ምክተል ኣቦወንበር ኢዲኪ ኣቶ ኣድሓኖም ገብረማርያም ሰሪዙ።ኣቶ ኣድሓኖም ምክትል ኣቦወንበር EPMን ነዚ ሰልፊ ወኪሉ ከም ምክትል ኣቦወንበር ኣብ ኤዲኪን ኮይኑ ይነጥፍ ከምዝነበረ ይፍለጥ፡ እንተኮነ ግን ኤርትራዊ ህዝባዊ ምንቅስቓስ ኣብ ዝሕለፈ ወርሒ ኣብዘካየዶ ናይ ማእከላይ ባይቶ ኣኬባኡ ኣባልነት ኣቶ ኣድሓኖም ከምዘደስከለ ዝዝከር ኮይኑ ብኡ መሰረት ድማ ኣብዚ ካልኣይ ስሩዕ ኣኼባ ኤዲኪ ኤርትራዊ ህዝባዊ ምንቅስቓስ ኣቶ ኣድሓኖም ወኪል ናቶም ከምዘይኮነ ኣባልነቱ ካብቲ ኪዳን ክሰሓብ በዘቕረቦ ጠለብ ኣብቲ ምርግጋጽ ኣባልነት ኣብትሕቲ ዝብል ኣርእስቲ ዝተኻየደ ካልኣይ መዓልቲ ኣኼባ ኤዲኪ ብናይ ሓባር ድምጺ ንኣባልነት ኣቶ ኣድሓኖም ካብቲ ኪዳን ሰሪዙ።ኤርትራዊ ህዝባዊ ምንቅስቓስ ንኣቶ ዑቕባይ ተኽለ ኣብ ክንዲ ኣቶ ኣድሓኖም ኣብቲ ኪዳን ወኪል ናይቲ ውድብ ኪኸወን ብወግዒ ኣፍሊጡ።
ኣቶ ኣድሓኖም ብሽም ግዝያዊ መሪሕነት ናይ ኤርትራዊ ህዝባዊ ምንቅስቓስ ንማእከላይ ኮሚቴ ቅጥዕታትቱ ኣቕሪቡ እንተኾነ ግን ማእከላይ ኮሚቴ ኤዲኪ ነቲ ዘቕረቦ ሕቶ ነጺጉ።ኣቶ ኣድሓኖም ቅድሚ ሕጂ ካብቲ ብኣቶ መስፍን ሓጎስ ዝምራሕ ኤርትራዊ ዲሞክራስያዊ ሰልፊ ከም ዝተፈልየ ይፍለጥ ሕጂ’ውን ብተመሳሳሊ ብሰንኪ እቲ ኣብ መንግኡን ኣብ መንጎ ማእከላይ መሪሕነት ኢርትራዊ ህዝባዊ ምንቅስቓስ ዘጋጠመ ፍልልያት ካብቲ ውድብ ተፈልዩ።
ኤዲኪ ኣብ ካርቱም ብዕለት 15/09/2005 ዝጀመሮ ካልኣይ ምዱብ ኣኼብኡ ይቕጽል ኣሎ።
Short URL: https://english.farajat.net/?p=2822


text:
Radio Erena: 08 February 2016
ደቡብ ሱዳን ካብ ዚምባብዌ ኣስታት 20 ሽሕ መማህራንን ነርሳትን ንምቑጻር ኣብ ምዝርራብ ከምዘላ ተሓቢሩ።
‘ክሮኒክል’ ዝተብሃለት ጋዜጣ ዚምባብዌ ኣቕሪባቶ ብዘላ ሓበሬታ መሰረት፣ ደቡብ ሱዳን ካብ ዚምባብዌ መማህራን ጥራይ ዘይኮነ ሰብ ሞይ ሕክምናን ነርሳት’ውን ንምቑጻር መደብ ኣለዋ።
ሚኒስተር ትምህርቲ ደቡብ ሱዳን ጆን ጋይ፣ ኣብ ዚምባብዌ ናይ ስራሕ ምብጻሕ ይፍጽም ከምዘሎ ዝሓበረት ሱዳን ትሪቡን ከኣ ብዛዕባ ምቑጻር መማህራንን ሰብ ሞያ ሕክምናን ይዘራረብ ከምዘሎ ኣረጋጊጻ።
ግኑን ዋሕዲ ሞያውያን ዓቕሚ ሰብ ዘለዋ ደቡብ ሱዳን ኣብ ዝሓለፈ ዓመት ኣስታት 200 ዝኾኑ መንእሰያት ብማህደረት ትምህርቲ ናብ ዪኒቨርስታት ዚምባብዌ ሊኣኻ ምህላዋ’ዩ ዝግለጽ።
ንዓቕሚ ሰባ እኹል ደሞዝ ንምኽፋል ተጸጊማ እትርከብ ዚምባብዌ’ውን ዝበዝሑ መማህራና ናብ ደቡብ ኣፍሪቃ እናተሰዱ ይሰርሑ ምህላዎም ዝፍለጥ’ዩ።
ደቡብ ሱዳን፣ እኹል ዓቕሚ ሰብ ብዘይምህላዋ፣ ካብታ ዓቕሚ ሰባ እኹል ደሞዝ ንምኽፋል ተጸጊማ እትርከብ ዚምባብዌ ኣስታት 20 ሽሕ መማህራንን ሰብ ሞያ ሕክምና -ነርሳትን ክትቖጽር ስምምዕ ተካይድ ምህላዋ፣ ሃገራት ኣፍሪቃ ነቲ ካብ ሃገራት ኤስያ ብፍላይ ካብ ህንድን ፍሊፒንስ ዝምርኮስ ዝነበረ ጠለብ ዓቕሚ ሰብ ኣብ ሓድሕደን ክትክእኦ ምኽእለን፣ ሓያሎ ተንተንቲ ከም እወታ ይጥምትዎ።
ኤርትራውያን፣ ኣብ ዝሓለፈ ዓመት ኣብ ላዕለዋይ ደረጃ ዝምህሩ 35 መማህራን ካብ ኬንያ ከምዝቖጸረት ኣይርሳዕን።
ሞያዊ ዓቕሚ ሰባ ብሰንኪ ስደት እናተዳኸመ ዝመጽእ ዘሎ ኤርትራ፣ ብሕቡራት ሃገራት ፕሮግራም ምዕባለ፣ መንግስቲ ፊንላንድን ካልኦት መሻርኽትን እናተሓገዘት ካብ ህንዲ፣ ኬንያን ካልኦት ሃገራትን ኣስታት 1500 መማህራን ቆጺራ ከምዘላ ይፍለጥ።
========================


text:
ዓሰርተ ዓመት ድሕሪ 11 መስከረም 2001 ኣብ ኒውዮርክን ዋሽንግተንን ዝተፈፀመ ጥቅዓት፣ዩ-ስ ዝመርሐቶ ወፍሪ ንምስዓር ኣል-ቃይዳ ኣብ እስያን ማእከላይ ምብራቅን‘ዩ ተሓፂሩ ፀኒሑ።እቲ ጉጅለ ፈጣሪ ራዕዲ ግና፣ኣብ ምብራቅ ኣፍሪቃ‘ውን እግሩ ተኺሉ ነይሩ‘ዩ።ኣል-ቃይዳ ምስ ኣል-ሸባብ ዘለዎ ርክብ ቀንዲ ዞባዊ ምንጪ ስግኣት ከምዝኾነ ተንተንቲ ይኣምኑ።
ኣል-ቃይዳ ኣብ ኒውዮርክን ዋሽንግተን ዲሲን ብነፈርቲ መጥቃዕቲ ቅድሚ ምልታሙ ሰለስተ ዓመታት ኣቀዲሙ ኣብ ምብራቅ ኣፍሪቃ‘ዩ ኣጥቂዑ።ብኣቆፃፅራ ኢትዮዽያ 7 ነሓሰ 1990 ርእሰ-ቅትለታዊ ጥቅዓት ዝፈፀሙ ፈጠርቲ ራዕዲ፣ነቲ ኣብ ናይሮቢን ዳሬሰላምን ዝነበረ ኤምባሲ ኣሜሪካ ወቂዖም ንኣማኢት ቀቲሎም ንካልኦት ኣሻሓት ድማ ኣቁሲሎም።
ኣብ መርበብ ሓበሬታ ስትራትፈርዳትኮም ተንታኒ ፖለቲካ ዝኾነ ማርክ ሽሮይደር፣ምብራቅ ኣፍሪቃ ጥብቂ ምምሕዳር ዘይፀንሖ ስለዝነበረ ንኣል-ቃይዳ ምቹው ሃዋሁ ፈጢሩሉ‘ዩ ይብል።
ንሱ ወሲኹ “ንገለ ሕቡእ ሜላ፣ታክቲክን ስትራተጂን ንምፍታን ምቹው ከባቢ‘ዩ።ሎሚ‘ውን እንተኾነ ብዝተወሰነ መዐቀኒ ምብራቅ ኣፍሪቃ ተኸዊሎም ዝንቀሳቀስሉ ዞባ‘ዩ”ይብል።
ሽሮይደር ወሲኹ፣ድሕሪ 11 መስከረም ኣሜሪካ ንስግኣት ፈጠራ ራዕዲ ኣፍልጦ ስለዝሃበትሉ፣ኣብ ምብራቅ ኣፍሪቃ ህላዌኣ ኣስፊሓ‘ላ ይብል
ድሕሪ ኣብ ኤምባሲ ዝተፈፀመ መጥቃዕቲ ቦምብ 1998፣ዳርጋ እቲ ዞባ ዝተረሰዐ‘ዩ ኮይኑ ነይሩ።11 መስከረም ዓይኒ ዝነቀሐሉ ዕለት‘ዩ።ንኣል-ቃይዳ ክንፈልጥን ብደረጃ ዓለም ተነፅሎን ፅልውኡ ንክሽምርረን ፃዕሪታት ተገይሩ‘ዩ” ይብል።
ሎሚ እቲ ስግኣት መልክዑ ቀይሩ‘ሎ።መጥቃዕቲ ናይሮቢን ዳሬሰላምን ብማእከላይ እዚ ኣል-ቃይዳ ብትእዛዝ ኦሳማ ቢን ላደን‘ዩ ተፈፂሙ።ኣብ‘ዚ መዋእል‘ዚ፣ትኹረት ናብ እስላማዊያን ጉጅለ ፈጠርቲ ራዕዲ ኣል-ሸባብ ዘይሩ‘ሎ።ምክትል ምንስትር ወፃኢ ኣሜሪካ ንጉዳይ ኣፍሪቃ ካርል ዋይኮፍ።
ኣል-ሸባብ ቀንዲ ስግኣት ምብራቅ ኣፍሪቃ‘ዩ።ብካልእ ኣባሃህላ፣ኣል-ሸባብ ስግኣት ፈጠራ ራዕዲ ጥራሕ ኣይኮነን፣ካብኡ ሓሊፉ ንሶማልያን ንመላእ‘ቲ ዞባን ጠንቂ ህድኣት‘ውን’ዩ።
ኣል-ሸባብ ምስ ኣል-ቃይዳ ስጡም ርክብ ኣለዎ።ንኣብነት-ንቦምባዊ ጥቅዓት ኤምባሲታት ዝመርሐ ፋዙል ሓሩን ኣባል ኣል-ቃይዳን ላዕለዋይ ኣዛዚ ኣል-ሸባብን‘ዩ ነይሩ።
እቲ ቅርፂ ናይ ስልጣን ግና ዝተሓላለኸ‘ዩ።ኣል-ሸባብ ዓሌታዊ ውዳበ እውን‘ዩ።ገሊኦም ኣባላቱ ንኣድማሳዊ ጅሃድ ዝቃለሱ፣ገሊኦም ድማ ኣብ ውሽጢ ሶማልያ ጥራሕ ተሓፂሮም ዝዋግኡ‘ዮም።
ኣሜሪካ ነዚ ስግኣት‘ዚ ንምቁፅፃር ከም መሰጋገሪ መንግስቲ ሶማልያ ከምዝኣምሰሉ ዞባዊ መንግስታት ተሓባቢራ ትሰርሕ ይብሉ ሚስተር ካርል ዋይኮፍ “ነገራት ከመይ ይኸዱ ከምዘለው ንምግላፅ ዝኣክል፣ንኣብነት ኣብ 1998 ዓም ኣብ ኤምባሲታትና ንዝተፈፀሙ መጥቃዕቲ ዝመርሐ ሃሩን ፋዙል፣ ብሓይልታት መንግስቲ ሶማልያ ኣብ ሞቃዲሾ ተቀቲሉ‘ሎ።ሶማልያውያን መሻርኽትና ካብ ናይ ሕብረት ኣፍሪቃ መሻርኽትና ሓገዝ ንክረኽቡ ንገብር ኣለና” ይብሉ።
ኣሜሪካ ነቲ ተበግሶ መስርሕ ሰላም ጂቡቲ ዝባሃልን ንምርግጋእ ሶማልያን ዝዓለመን መደብ ትድግፍ‘ያ።እቲ ደገፍ ሕ/መ ዝኸሰበ መንገዲ ሰላም፣ኣብ‘ዚ ቀረባ መራሕቲ ሶማልያ ናብ ሃገራዊ ምርጫን ሓድሽ ሕገ-መንግስቲን ንከቋምቱ ሓጊዙ‘ዩ።
እዚ ከምዚ‘ሉ ከሎ፣ኣሜሪካ ኣንፃር ዒላማታት ኣል-ሸባብ ሕቡእ ወፍሪን ደብዳብ ሚሳይልን ትፍፅም‘ያ ዝብል ሪፖርት ኣሎ።ማርክ ሽሮይደር ”ኣሜሪካ ከምኡ ዝዓይነቱ ሕቡእ ህላዌን ዓቅሚን ንዓመታት ነይሩዋ‘ዩ። ከምኡውን ኣሜሪካ ኣብ ውሽጢ ሶማልያ ፍሉይ ወፍሪ ክትፍፅም ፀኒሓ‘ያ። ዝዝውተር ኣይኮነን።ግን ይፍፀም‘ዩ” በለ።
ሰበ-ስልጣን ሶማልያ፣ኣብ ውግእ ፀረ-ኣልሸባብ ዝተረኽበ ዓወት፣ንምቅባፅ‘ቲ ጉጅለ ፈጣሪ ራዕዲ ፈላማይ ምዕራፍ‘ዩ ይብሉ።
እንተኾነ መንግስቲ ኣልቦ ኮይና ንዝሓለፉ ዕስራ ዓመታት ዝዘለቀት ሶማልያ፣ሎሚ‘ውን ንምጭጫሕ ፈጠርቲ ራዕዲ ጥጡሕ ሃዋሁ ዘለዋ ሃገር ኮይና‘ላ።
ኣል-ሸባብ ቀንዲ ስግኣት ህድኣት ምብራቅ ኣፍሪቃ ምኻኑ ኣሜሪካዊ ባዓል ስልጣን ገሊፆም
ኣብ'ቲ ዞባ ምስ ዘለው መሻርኽታ ተሓጋጊዛ ከምትሰርሕ'ውን ሓቢሮም
ዓሰርተ ዓመት ድሕሪ 11 መስከረም 2001 ኣብ ኒውዮርክን ዋሽንግተንን ዝተፈፀመ ጥቅዓት፣ዩ-ስ ዝመርሐቶ ወፍሪ ንምስዓር ኣል-ቃይዳ ኣብ እስያን ማእከላይ ምብራቅን‘ዩ ተሓፂሩ ፀኒሑ።እቲ ጉጅለ ፈጣሪ ራዕዲ ግና፣ኣብ ምብራቅ ኣፍሪቃ‘ውን እግሩ ተኺሉ ነይሩ‘ዩ።ኣል-ቃይዳ ምስ ኣል-ሸባብ ዘለዎ ርክብ ቀንዲ ዞባዊ ምንጪ ስግኣት ከምዝኾነ ተንተንቲ ይኣምኑ።


text:
ምእራግ
ናይ መጠረሽታ ዝተሓደሰሉ፡ 22 10 2018
ኣብ ሽወደን ዝነብሩ፡ ነዊሕ ዕድመ ይነብሩ። ብደረጃ ሃገር ክርአ እንከሎ፡ ማእከላይ ንውሓት ዕምሪ ነበርቲ ሽወደን(Medellivslängden)፡ 82 ዓመት እዩ። ማእከላይ ንውሓት ዕምሪ ደቀንስትዮ 84 ዓመት ክኸውን እንከሎ፡ ናይ ደቂ ተባዕትዮ ከኣ፡ 80 ዓመት እዩ።
ምብዛሕ ቊጽሪ ኣረጋውያን ከኣ፡ ምስዚ እናለዓለ ዝኸይድ ማእከላይ ንውሓት ዕምሪ ዝተተሓሓዘ እዩ። ማእከላይ ንውሓት ዕምሪ፡ ኣብ ነፍሲ ወከፍ 10 ዓመታት፡ ዳርጋ ብሓደ ዓመት እናወሰኸ ይኸይድ ኣሎ። ምውሳኽ ማእከላይ ንውሓት ዕምሪ፡ ኣብዚ ሒዙዎ ዘሎ ናይ ምውሳኽ ተኽእሎ ደው ክብል ምዃኑ ዘርኢ ምልክት ኣይተቐልቀለን ዘሎ። ካብ'ቶም ኣብዚ እዋን'ዚ 10 ሚልዮን በጺሖም ዘለዉ ህዝቢ ሽወደን፡ 18% ዕድመ ጡረታ (65 ዓመት) ዝተሳገሩ እዮም። ኣብ ዓመተ 2030፡ልዕሊ 30% ካብ ህዝቢ ሽወደን፡ ልዕሊ 65 ዓመት ዕድመ ክኸውን ይግመት።
ክንደይ ዓመት ክትጸንሕ ምዃንካ፡ ኣብ ብዙሕ ረቛሒታት ዝተመርኮሰ እዩ። ካብ ወለድኻን ኣዝማድካን ዝወረስካዮ ተፈጥሮኣዊ ውርሻ፡ ንዕድመኻ ይጸልዎ እዩ። ከመይን ኣበይን ትነብር'ውን ጽልዋ ኣሎዎ። ክትኣርግ ከለኻ፡ ኣብ ኣካላዊ፡ ኣእምሮኣውን ማሕበራውን ኲነታትካ፡ ለውጥታት ይርኣዩ እዮም። ወድሰብ፡ ነቲ ካብ ወለዱ ዝወረሶ ተፈጥሮኣዊ ውርሻ፡ ክልውጦ ኣይክእልን'ዩ። ብኣገባብ ኣነባብራኡ ገይሩ ግን፡ ንኣተኣራርጋኡ ክጸልዎ ይኽእል እዩ።
ብዓል መዚ ህዝባዊ ጥዕና'፡ ኣገባቡ ንዝሓለወ ናይ ምእራግ መስርሕ፡ ኣገደስቲ ዝኾና ኣርባዕተ ነጥብታት የቕርብ፦
- ኣካላዊ ንጥፈታት
- ጥዑይ ኣመጋግባ
- ማሕበራዊ ርክባት
- ትርጒም ዘሎዎም ስራሓት/ተደላዪ ኴንካ ክስምዓካ ከሎ
ነቲ ምስ ኣረግካ ዝህሉወካ ኲነታት፡ ብንእስነትካ ከለኻ ኢኻ ትጸልዎ። ሽጋራ፡ ሕማቕ ኣበላልዓ፡ ጭንቀት፡ ዘይምንቅስቓስ፡ ድሮጋን ኣልኮልን ንኹልና ሕማቕ እዩ። ጥዑይ ኣበላልዓን ወትሩ ምንቅስቓስን፡ ሰብ ምስ ኣረገ ጥዕና ዝመልኦ ንክኸውን ኣስተዋጽኦ ኣሎዎ። ነዊሕ ንኽነብር ድማ፡ ኣስተዋጽኦ ይገብረሉ።
ኣካላዊ ለውጢ
ክሳዕ 40 ዓመት ዕድመ፡ ኣካላውን ስጋውን ለውጢ፡ ዉሑድ እዩ። ደሓር ግን ይውስኽ። እቲ ኣብ ዋህዮታትና ዘሎ ናይ ውርሻ ታህዋስ (DNA) ነቲ ኣብ ኣካላትና ዝርአ ናይ ምእራግ መስርሕ ይመርሖ። ናይ ምእራግ መስርሕ፡ ካብ ሰብ ናብ ሰብ ይፈላለ እዩ። ገሊኦም ቀልጢፎም ይስይቡን ገጾም ዕጥርጥር ይብልን። ኣብ ገሊኦም ግን ጸኒሑ'ዩ ዝኽሰት።
እቲ ናይ ምእራግ ስጋዊ ለውጢ፡ ከም እንሓጽር፡ ከም እንዝሕትልን ከም እንትክዝን ይገብረና። እቲ ኣብ ኣካላትና ዝካየድ ናይ መግቢ ምሕቃቕ መስርሕ ስለ ዝንኪ፡ ድርቀት ይገብረልና። ስለዚ፡ ብዙሕ ማይ ምስታይ ኣገዳሲ እዩ።
ምንካይ መስርሕ ምሕቃቕን እርጋንን፡ ብዙሕ ከም ዘይትንቀሳቐስን ብዙሕ ከም ዘይትበልዕን ይገብረካ። ስለዚ እቲ እትበልዖ መግቢ፡ ጽቡቕ ብቕዓት ዘሎዎ ክኸውን ይግባእ። ከምኡ'ውን ሚዛናዊ ማኣዛ፡ ቪታሚንን ሚነራልን ዘሎዎ ክኸውን ይግባእ።
ኣረጋውያን ንኽርእዩ፡ ካብ ናይ መንእሰያት ዝዛየደ ብርሃን የድልዮም። ስለዚ፡ ኣብ ገዛ እኹል መብራህቲ ክህሉ ይግባእ። ምስ ትኣርግ፡ ልዑል ድምጺ ክትጻወር ኣይክኣልን። ልዑል ድምጺ ኣብ ዘሎዎ ከባቢ ድማ፡ ቃላት ክትፈላሊ ኣይክኣልን።
ኣረጋውያን፡ ሚዛኖም ክሕሉዉ ስለ ዘይክእሉ ካብ ንኣሽቱ ንላዕሊ ምውዳቕ የዘውትሩ። ኣብ ገዛ ንዘጋጥሙ ምውዳቓት ንምክልኻል፡ ብዙሓት ብልሓታት ኣሎዉ። እቶም ንምውዳቕ ጠንቂ ዝኾኑን ዝዕንቅፉን ንኣብነት፡ ናይ ባይታ ምንጻፍን ክብ ዝበሉ ድርኩኺታትን ክእለዩ ይግባእ።
ኣረጋውያን፡ ብብዙሕ ምኽንያታት ካብ ነኣሽቱ ንላዕሊ ብመድሃኒት ተነቀፍቲ እዮም። ኣረጋውያን፡ ኣብ ኣካላቶም፡ ውሑድ ፈሳሲ፡ ግን ከኣ ብዙሕ ስብሒ ኣሎዎም። ስለዚ፡ ገለ ኣብ ስብሒ ዝሓቁ መድሃኒታት፡ ኣብ ኣካላት ናይ ኣረጋውያን፡ ካብ ዝግብኦም ግዜ ንላዕሊ ይጸንሑ።
ስእሊ፡ ዮነር
ናይ ኣእምሮ ለውጢ
ምስ እርጋን፡ ሓንጎል'ውን ይልወጥ እዩ። ብዝሒ ዋህዮታት ሓንጎል ይንኪ። ሓንጎል ድማ ይንእስ። መስርሕ ዕዮኡ ግን ዓቢ ለውጢ ኣይገብርን እዩ። ናይ ምዝካር ተኽእሎ ብዙሕ ኣይጽሎን። ቃላት ኣብ ምዝካርን ኣብ ሓፈሻዊ ፍልጠትን ድማ፡ ኣብ ግዜ እርጋን ብዝበለጸ እዩ ዝውስኽ።
ምስ እርጋን ናይ ምርሳዕ ሕማም ይውስኽ። ምንካይ ዝኽሪ ግን ምስ ናይ ምርሳዕ ሕማም ዝተተሓሓዘ ኣይኮነን። ንኣብነት ጥዑይ ምርሳዕ ዝብሃል፡ መረጼንካ ወይ መፍትሕካ ኣበይ ከም ዘንበርካዮ ምርሳዕ እዩ። መረጼን ዓይንን መፍትሕን ከም ዘሎካ ክትርስዕ ከሎኻ ወይ ድማ ኣብ ሓደ እትፈልጦ ቦታ ኬድካ ኣበይ ከም ዘሎኻ ክጠፍኣካ ከሎ ግን፡ ምልክት ሕማም ረሲዕ እዩ።
ብኣካልን ብኣእምሮን ንጡፍ ምዃን ጽቡቕ እዩ። ሓንጎል ወድሰብ ብመገዲ ቃላት፡ ስእሊ፡ ደርፊ፡ ሙዚቃ፡ ጸወታን ስሓቕን፡ እንስሳታት፡ ተፈጥሮን ማሕበራዊ ርክባትን፡ ኩሉ ግዜ'ዩ ክምሃር ዝደሊ። ሓንጎል ወድሰብ ንኽምሃር እርጋን ኣይፈልጥን እዩ። ምስ ኣረግካ ንሓደ ነገር ክትምሃሮ ግን፡ ነዊሕ ግዜ እዩ ዝወስድ።
ሓንጎል፡ ብብዙሓት መድሃኒታት ተነቃፊ እዩ። ንኣብነት፡ ቅሳነት ዘምጽኡን መደቀስን መድሃኒታት፡ ከምኡ'ውን ቃንዛ ደው ዘብሉ ሞርፊን ዘሎዎም ዝበዝሑ መድሃኒታትን ማለት'ዩ።
ማሕበራዊ ለውጢ
ኣብ ግዜ ጡረታ፡ ንመጀመርታ ግዜ ኣብ ህይወትካ፡ ንግዜኻ ከመይ ጌርካ ከም እትጥቀመሉ እትውሰነሉ እዋን ይጅምር። ድሕሪ 65 ዓመትዕድመ ጡረታ፡ ኣብ ስራሕ ዝቕጽሉ ኣረጋውያን ብዙሓት እዮም። ገሊኦም ድማ፡ ደሞዝ ዘይብሉ ወለንታዊ ስራሕ ይሰርሑ።
ኣብ ግዜ እርጋን ዝህሉወካ ጽቡቕ ህይወትን ናብራን፡ ግሩም ዝኾነ ህይወት ንኸተሕልፍን ኲነታት ህይወትካ ትርጉም ንኽህሉዎን ንነገራት ከመይ ጌርካ ትወጋግኖም ይውስኖ እዩ። መጽናዕቲ ከም ዝሕብሮ፡ ህይወት መቐረት ዝህሉዎ፡ ምስ ሕብረተሰብ ምስ ዝተኣሳሰር እዩ። ንጡፍ ምዃን፡ ተደላዪ ምዃንን ምስ ከማኻ ሰባት ድማ ጽቡቕ ምሕዝነት ምህላውን ዝኣመሰሉ ነጥብታት ወሰንቲ እዮም።


text:
Radio Erena: 07 July 2017
ሕቡራት መንግስታት ኣመሪካ ኣብ ሶማልያ ኣብ ልዕሊ ዝንቀሳቐስ ጉጅለ ኣልሸባብ ናይ ሰብ ኣልቦ ነፈርቲ መጥቃዕቲ ከምዘካየደት ተገሊጹ።
ብረቡዕ 5 ሓምለ ካብ ምክልኻል ኣመሪካ ዝወጸ መግለጺ ከምዘመልክቶ፣ እቲ ካብ መቆጻጸሪ ንቑጣ ኣፍሪቃ ዝተኻየደ መጥቃዕቲ ሰብ ኣልቦ ነፈርቲ ዕዉት ከምዝነበረ ጠቒሱ።
ምስቶም ኣብ መሬት ዘለዉ ሓይልታት ዓቃብ ሰላምን ሰራዊት ፈደራላዊ መንግስቲ ሶማልን ብምትሕብባር ከምዝተኻየደ ዝግለጽ ዘሎ እዚ መጥቃዕቲ፣ ካብ ከተማ ሞቓድሾ ኣስታት 500 ኪሎሜተር ርሒቑ ኣብ ዝርከብ መዓስከር ጉጅለ ኣልሸባብ ምዃኑ እቲ ናይ ዋሺንግተን መግለጺ ይሕብር።
እቲ መጥቃዕቲ፣ ጉጅለ ኣልሸባብ ናይ ሶማልያ፣ ኣብ ልዕሊ ኣመሪካን መሻርኽታን መጥቃዕቲ ከካይድ ምዃኑ ብወግዒ ድሕሪ ምግላጹ ዝተዋህበ ግብረ መልሲ ምዃኑ እዮም ተንተንቲ ዘመልክቱ።
በቲ ናይ ሰብ ኣልቦ ነፈርቲ ዝተኻየደ መጥቃዕቲ ኣብ ሰብ ኮነ ንብረት ዝወረደ ጉድኣት ኣይተሓበረን።
===============


text:
አባ መኰንን አማኑኤል - ከተማ ቫቲካን
ቤትማእሰርቲ ቨለትሪ ካብ ሮማ ውጽእ ኢልካ ካስተሊ ሮማኒ ኣብ ዝበሃል ከባቢ ዝርከብ ኰይኑ ብ1991 ዓም ዝተሃንጸ ኰይኑ ክልተ ዓበይቲ ክፍልታት ኣርባዕተ ደረጃ ዘለዎም ፓላሶታት እዩ። ኣብቲ ቤትማእሰርቲ 577 እሱራት እንክህሉ 60% ካብዚኦም ወጻእተኛታት ኰይኖም እቶም ዝተተረፉ ጣልያን እዮም።
ቅዱስነቶም ኣብቲ ቦታ ብኣቆጻጽራ ሰዓት ሮማ ኣርባዕተን ፈረቃን ምስ በጽሑ ናይቲ ቤትማሰርቲ ሓላፊት ማርያ ዶናታን ኣዘዝቲ ፖሊስን ካልኦት ሰበሥልጣንን መንፈሳዊ ኣገልግሎት ዝህቡ ኣባ ፍራንኮ ድያማንተን ተቀቢሎሞም።
ኣብ ግዜ ሕጽበተ እግሪ 9 እሱራት ካብ ሃገረ ጣልያን 1 ብራዚላዊ 1 ወዲ ኣይቮሪ ኮስት 1 ከኣ ካብ ሞሮኮ ኣእጋር ሓጸቡ። ኣብቲ ሥርዓት ኣብ ዘቅረብዎ ስብከት ጐይታና ኢየሱስ ክርስቶስ ጐይታ ክንሱ ናይ ባሮት ሥራህ ተባሂሉ ዝግመት ሥራሕ ብምፍጻሙን ከምኡ ክንገብር ብምእዛዙን ነንሕድሕዶም ከገልግሉ ኣዘኻኺሮም። ምሕጻብ እግሪ ኣብቲ ግዜቲ ባሮት ዝገብርዎ ሥራሕ እዩ ዝነበረ።
ኢየሱስ ነዚ ይገብር! ኣእጋር ይሓጽብ። ሓደ ተግባር ባርያ ይፍጽም። ንሱ ናይ ኩሉ ሥልጣን ነርዎ። ንሱ ጐይታ እዩ! ኰይኑ ግን ናይ ባርያ ሥራሕ ይሰርሕ። ኣብ መወዳእታ ከኣ ንኲልና ‘ነዚ ነንሕድሕድኩም ፈጽምዎ’ ክብል ይመኽረና። ከምዚ ብምግባር ከኣ እቲ ሓደ ነቲ ሓደ የገልግል በዚ ከኣ ብኣገልግሎት ኣሕዋት ትኾኑ። እዚ ነቲ እቲ ሓደ ነቲ ሓደ ክመልኽ እቲ ሓደ ነቲ ሓደ ክረግጽ ካብ ዝገብሮ ስራሕ ትዕቢት ሓራ ኣውጺኡ ኣብ ኣገልግሎት ይጸምድ። ስለዚ ነንሕድሕድኩም ኣገልግሉ። ሕውነት ትሕትና ይሓትት።
ሕውነት ትሕትና እዩ!
ምግልጋል ማለት ንገዛእ ርእስኻ ካልኦት ክገብሩልካ ንእትደልዮ ንካልኦት ምግባር እዩ። እዚ ከኣ ሕውነት እዩ። እዚ ሥራሕዚ ወትሩ ትሕትና ይሓትት። ቤተክርስትያን ነቲ ኣቡን ኢላ ዝለዓለ ሥልጣን እትህቦ ንኢየሱስ ክመስል ነዚ ሥርዓት እዚ ክገብር ትእዝዝ።
ኣቡነ እቲ ዝተሓተ ኣገልጋሊ ክኸውን ኣለዎ። ነፍስወከፍና ከኣ ኣገልገልቲ ናይ ኣሕዋትና ክንከውን ኣሎና፣ ሕጊ ኢየሱስ ሕጊ ወንጌል እዚ እዩ። ናይ ኣገልግሎት ሕጊ እምበር ናይ ጐይትነት ሕማቅ ናይ ምፍጻም ንካልኦት ናይ ምውራድ ኣይኮነን። ኣገልግሎት እዩ መለለዪና። ኣብ ልባትና ወትሩ ኣገልግሎት ናይ ካልኦት ማእከላይ ቦታ ክሕዝ ኣለዎ።
ጐይታና ኢየሱስ ክርስቶስ ንሓዋርያቱ ኣገዳሲ ዝኾነ ትምህርቲ ኣግሂዱ ይነግሮም። ነዚ ከኣ ዓለማውያን ሰበሥልጣንን ናቶም ሥልጣንን ብምውድዳር መራሕትን ሰበሥልጣንን ክግልገሉ ዝለዓለ ቦታ ክሕዙ ይደልዩ ኣባኹም ግን ከምኡ ኣይኮነን እቲ ካባኹም ዓቢ ክኸውን ዝደለ ዝተሓተ ይኹን! ልኡኽኩም ይኹም! ኣገልጋሊኹም ይኹን ይብሎም።
ርግጽ እዩ ኣብ ናብራ ብዙሕ ጸገማት ኣሎ! ኣብ ነንሕድሕድና ንበኣስ ኰይኑ ግን እዚ ዚሓልፍ ክኸውን ኣለዎ። ምኽንያቱ ኣብ ልብና ኣገልግሎት ኣሕዋት እዩ ቦታ ክህዝ ዘለዎ እዚ ንካልኦት ናይ ምግልጋል ፍቅሪ እዩ። እዚ ከኣ ከምቲ ኣብ ወንጌል ዝቀረበና ምሕጻብ ኣእጋር እንክኸውን ዕውት ኮይኑ ክርከብ ይከኣል።
ትርጉም ምሕጻብ ኣእጋር ኣብ ወንጌል!
ቅዱስ ጴጥሮስ ጐ.ኢ.ክ ኣእጋሩ ክሓጽቦ ምስ በለ ብጣዕሚ ከምዝተረበሸን ‘ንስኻ እግረይ ክትሓጽብ ፈጺምካ ዘይከውን ዘይሕሰብ እዩ! ኣይፍልካ ጐይታ ኣይትውዕሎን ግዲ ኣምሪሩ ክልምን እንከሎ ኢየሱስ ከኣ ኣን እንተዘይሓጸበካ ምሳይ ክፍሊ የብልካን ምስ በሎ ቅዱስ ጴጥሮስ ከምቲ ወትሩ ዝገብሮ ዋእ ከምኡ እንተኾይኑስ ርእሰይ ኢደይ ኩለንትናይ ከይተረፈ ሕጸበኒ ክብል ምልስ ይብል።
ቅዱስነቶም እውን ትማሊ ዳርጋ ከምኡ ዝብሉ ክመስሉ ነቶም ኣብ ዙርያ መንበረ ታቦት ዝነበሩ 12 እሱራት በብሓደ እግሮም ሓጺቦም ወልዊሎም ብዓሚቚ ፍቅሪ ምስ ተሳለሙ ኣንቃዕሪሮም ዓይኒ ዓይኖም እናጠመቱ ኢየሱስ ክሳብ ክንድዚ እዩ ዘፍቅረካ ንስኻ እውን ከምኡ ግበር ዝዓይነት መልእኽቲ ዝሓዘ ናይ ኣዕይንቲ ቋንቋ እንክትርኢ ብጣዕሚ ልብኻ ዝትንክብ ነበረ። ትርጉም ምሕጻብ ኣእጋር ኣገልግሎት ሓድሕድ ከመይ ምዃኑ ብግብሪ ነቲ ዝሰበኽዎን ጐይታ ቅድሚ ክልተ ሺሕ ዓመት ብግብርን ብቃልን ንዝመሃሮ ደጊሞም ብቃልን ብግብርን መስኪሮም።
እዚ ከምዚ ፍጻሜታት እንትርፊ ኣድናቆትን ኣስተንትኖን ብቃላት ዝግለጽ ነገር ስለዘየለ ኣብ ፍጻሜ እቲ ሥርዓትን መሥዋዕተ ቅዳሴን መወዳእታ ብዘይብሉ ውዕውዕ ጣቅዒት ኩሎም እቶም እሱራትን ኣመሓደርትን እንክቀርብ ሓላፊት ቤትማእሰርቲ ቨለትሪ ክንዲ ኩሎም ኣመስጊና ህያብ ናይቶም እሱራት ንር.ሊ.ጳ ምስ ሃባ እውን ገና ጣቅዒት ኣብቲ ማእሰርቲ እንክጋዋሕ ቅዱስነቶም ናብ መንበሮም ገጾም ተበገሱ ብሰላም ከኣ ኣብ ከተማ ቫቲካን ኣተው።


text:
በስመአብ ወወልድ ወመንፈስ ቅዱስ አኃዱ አምላክ አሜን!
ሰሙነ ሕማማት ረቡዕ
ኣብ ሰሙነ ሕማማት ዘላ ረቡዕ ሰለስተ ነገራት ዝተፈጸሙላ መዓልቲ እያ።
1, ኣይሁዳውያን ንጎይታ ክቐትሉ ተማኺሮም ዝተሰማምዕሉ መዓልቲ እዩ።
ጎይታናን መድሓኒናን ኢየሱስ ክርስቶስ ኣብዚ ዓለም ብሓጺር ቁመት ብጸቢብ ደረት ብዙሕ ትእምርትን ተኣምራትን ይገብር ስለዝነበረ ኣይሁዳውያን ብዙሕ እዋን ክሕዝዎን ክቐትልዎን ይሓስቡን ይደልዩን እኳ እንተነበሩ ክኾነሎም ግን ኣይከኣለን ምኽንያቱ ድማ ጐይታ ተሰቒሉ ንዓለም ዘድሕነላ መዓልትን ሰዓትን ስለ ዘይ ኣኸለ እዩ። ጎይታ “ጊዜይ ገና ኣይበጽሐን” “ጊዚኡ ስለ ዘይኣኸለ” እናበለ ብዙሕ እዋን ተዛሪቡ እዩ።
እዛ ዕለት እዚኣ ኣይሁድን ሊቃነ ካህናትን ጸሓፍትን ንጐይታ ከመይ ገይሮም ከም ዝሕዝዎ ምኽሮም ዝፈጸሙላ ዕለት ስለ ዝኾነት ዕለተ ምኽረ ኣይሁድ (መዓልቲ ምኽሪ) ተባሂላ ትጽዋዕ። እቶም ሊቀነ ካህናትን ፈሪሳውያንን ከኣ ብሊቀ ካህናት ቀያፋ ተመሪሖም ጉባኤ ኣኪቦም “ኩሉ ሰብ ካብ ዝጠፍእ ሓደ ሰብኣይ እንተሞተ ይሓይሽ” ኢሎም ወሰኑ (ማቴ 26፡1-5, ማር14፡1-2, ሉቃ 22፡1-2, ዮሓ11፡45-53)።
2, ጎይታናን መድሓኒናን ኢየሱስ ክርስቶስ ኣብ ቤት ስምኦን ብሓንቲ ሓጥእ ሰበይቲ ብቅዱይ ሽቱ ዝተቐብኣሉ መዓልቲ እዩ።
እዛ መዓልቲ እዚኣ ጎይታናን መድሓኒናን ኢየሱስ ክርስቶስ ኣብ ቢታንያ ኣብ እንዳ ስምኦን ዝተባህለ ሰብኣይ ምስ ኣተወ ብሓንቲ ማርያም ዝተባህለት ሓጥእ ሰበይቲ ሓደ ፍርቂ ኣበስንቲ ዝኸውን ቕዱይ ሽቱ ወሲዳ ዝቐብአትሉ፡ ብንብዓት ኣእጋር ጎይታ ሓጺባ፡ብጸጉሪ ርእሳ ገይራ ዝደረዘትሉ መዓልቲ እዩ። እታ ሓጥእ ሰበይቲ ንጎይታ በቲ ክቡር ሽቶ ገይራ ክትቀብኦ እንከላ እቲ ዘትሕዞ ይሁዳ ተሓዚ ማሕፉዳ ስለዝነበረ ካብኡ’ውን የልዕል ስለዝነበረ “እዚ ክቡር ሽቱ እዚሲ ተሸይጡ ንድኻታት ዘይውሃብ” ኢሉ ብተንኮል ዝተዛረበሉ ዕለት’ውን እዩ። ጎይታናን መድሓኒናን ኢየሱስ ክርስቶስ ድማ ንተንኮሉ ፈሊጡ “ንመዓልቲ ቀብረይ ዘዳለወቶ እዩ’ሞ ሕደጋ ድኻታትሲ ኩሉ ግዜ ምሳኹም ኣለዉ ንኣይ ግና ኩሉ ሳዕ ኣይትረኽቡንን ኢኹም” ኢሉ ብምግሳጽ፡ ነቲ ንሳዝገበረቶሰናይተግባር ብምንኣድ “እዚወንጌልእዚኣብእተሰብኮዘበለኣብኩላዓለምእዚንሳዝገበረቶንመዘከሪኣከምዝንገር፡ብሓቂእብለኩምኣሎኹ” በሎም(ማቴ26፡6-13, ማር 14፡3-9, ዮሓ12፡1-8)። እዚ ዘረድኣና እቲ ሰናይ ዝገብር ኩሉ ግዜ እናተዘከረ ከም ዝነብር፡ ኣብ ቅድሚ እግዚኣብሔር’ውን ሞጎስ ከም ዝረክብ፡ ዓስቡ’ውን ከም ዝቕበል እዩ እሞ፡ ቅዱስ እግዚኣብሔር ኣብታ ትመጽእ መንግስቱ ክዝክረና ሰናይ ነገር ክንገብር ይግብኣና።
3,ይሁዳ ንጎይታናን መድሓኒናን ኢየሱስ ክርስቶስ ብሰላሳ ዲናር ክሸጦ፡ ዝተዋዓዓለሉ መዓልቲ እዩ።
ይሁዳ፡ እታ ሓጥእ ማርያም እናበኸየት ክቡር ጨና ኣብ ርእሲ ጐይታ ከተፍስስ ከላ “እዚ ኽንድዚ ዚኣክል ጥፍኣትከ ንምንታይ እዩ፧ ተሸይጡስ፡ንድኻታት ግዳ ምተዋህበ ነይሩ” ኢሉ ደንጋጺ ድኻ መሲሉ ብምቕራብ ኣብ ውሽጡ ንዝነበረ ፍቅረ ንዋይ ኣግሂዱ ዝተዛረበ እዩ። እቲ ዘቕረቦ ሓሳብ ቅቡል ኮይኑ ስለ ዘይተረኽበን፡ነቲ ብምሻጥ ጨና ክረኽቦ ዝኽእል እሞ ዝሰኣኖ ገንዘብ ክከሓስ ኣብ ልቡ ዝሓደረ ፍቅረ ንዋይ ኣገዲድዎ ናብቶም ጸላእቲ ጐይታ ከደ። ይሁዳን ጸሓፍቲ ፈሪሳውያን ኣብ ልዕሊ ጐይታ ክቱር ጽልኢ ከም ዘለዎምን፡ ክሕዝዎ’ውን ይደልዩ ከም ዝነበሩ ኣጸቢቑ ይፈልጥ ስለ ዝነበረ ናብ ኣቶም ከይዱ “ኣነ ንኣኻትኩም ኣሕሊፈ ክህቦስ እንታይ ትህቡኒ”በሎም። ንሳቶም ከኣ ሰላሳ ቕርሺ ብሩር ሃብዎ(ማቴ 26፡14-16, ማር14፡10-11, ሉቃ22፡3-6)። በዚ ዘይጠቅም ገንዘብ ድማ ነቲ ናይ ነገስታት ንጉስ፡ ናይ ጎይታት ጎይታ ዝኾነ ምድሃኔ ኣለም ክርስቶስ ናብቶም ጨካናት ኣይሁድ ኣሕሊፉ ሃቦ። ሎሚ’ውን ከም ይሁዳ ንቤተክርስቲያንን ኣገልገልታን ንኽፉእ ኣሕሊፎም ዝህቡ ኣይተሳእኑን መወዳእትኦም ግና ጥፍኣት እዩ። ስለዚ ኩላትና ካብ ክፍኣተ ግብሪ ርሒቕና ንቤተክርስትያንን ንኣገልገልታን ከነኽብር ይግብኣና።
እዛ መዓልቲ እዚኣ እምበኣር ኣይሁዳውያን፡ ንጎይታናን መድሓኒናን ኢየሱስ ክርስቶስ ክቐትልዎ ተሰማሚዖም ዝወሰኑላ መዓልቲ ስለዝኾነት፡ቅድስት ቤተክርስቲያን ምስ ዓርቢ ሓዊሳ “ጾመ ድሕነት” ኢላ ብምስማይ፡ መዓልቲ ሮቡዕ ጾም ክትከውን ብምእዋጅ ምስተን ሸውዓት ናይ ቤተክርስትያን፡ ናይ ኣዋጅ ኣጽዋማት ሰሪዓታ ትርከብ።
ስብሐት ለእግዚአብሔር
ወለወላዲቱ ድንግል
ወለመስቀሉ ክቡር
ኣሜን!!
Leave a comment


text:
ኣብ እንግልጣር ኣብ እትርከብ ከተማ ቢርምንግሃም ናይ ሃገራት ኤውሮጳ ብፁዓን ጳጳሳት ኣባይቲ ምኽሪ ሕብረት ዓመታዊ ሓፈሻዊ መበል 47 ዓውደ ኣኼባ ቤት ምኽሪ ዋና ጸሓፍት ኣብ ተቕዋም ኦስኮት ቅድሰ ማርያም ኣብ ዝርከብ ናይ ጉባኤ ኣዳራሽ ከምዘካየደን፡ እቲ ዝተኻየደ ዓውደ ኣኼባ ዝተመያየጠሉን ዝተመኻኸረሉን መሰረታዊ ነጥቢ፡ ዘተ ኣብ መንጐ ውህበት ስልጣነ(ሃይራርቃዊ) ኣርከንን ፍሉይ ውህበት (ጸጋ) መንፈስ ቅዱስን ዝብል ከምዝነበረ ልኡኽ ጋዜጠይና ኣገልግሎት ክፍሊ ዜና ቫቲካን ሳልቫቶረ ትሮፐኣ ሓቢሮም።
ስምዖን ተ. ኣርኣያ - ሃገረ ቫቲካን
ልልያ ፍሉይ ህያባት መንፈስ ቅዱስ ኣብ ቤተ ክርስቲያን ንቤተ ክርስቲያን ሕይወታዊ እዩ፡ ኣብ ውሽጣ ኣብ ሰፊሕ ባህላውን ሃይማኖታውን ኵርናዕ ክሳብ ዝንበርን ዝግለጽን ኣብ ጥቕሚ ዝውዕልን ብፍላይ ክሳብ ብሓባር ምንባር እቲ ካብ’ቲ ሓደ መንፈስ ቅዱስ ዝጽገዉ ህያባት ሃይራርቃዊ ኣርከንን ህያባት መንፈስ ቅዱስን። እዚ እቲ ዓውደ ኣኼባ ብሰፊሕ ዘስተንተነሉ ነጥቢ ምዃኑ ትሮፐኣ ይሕብሩ።
ኣገዳስነት ዓቐን መንፈሳዊ ህያብ
ናይ ኣፍቅሮተ ዘቤት ካቶሊካዊ ምንቅስቓስ ኣደ መንበር ማሪያ ቮቸ ኣብቲ ኣኼባ ብዛዕባ መንፈሳውያን ህያባት ኣብ ቤተ ክርስቲያን ዘለዎ ኣገዳስነት ኣማእኪለን፡ ጴጥሮሳውን ማርያማውን ተክለ ሰብነት ብሓባር ንሓድሽ ጴጥንጠቆስጠ ኣብ ዝብል ርእሰ ጉዳይ ኣሞርኵይዘን ምስክርነት ከምዘቕረባን፡ ብፍላይ ኣገዳስነት ሓባራዊ ምንባር ሃይራርቃዊ ኣርከን ህያብን ፍሉይ ህያባትን መንፈስ ቅዱስ ኣብ ቤተ ክርስቲያን ዝብል ሓሳብ ከምዘስመራሉ ዝሓበሩ ልኡኽ ጋዜጠይና ትሮፐኣ ኣስዒቦም፡ መንፈስ ቅዱስ ነዞም ህያባት ዝጽግውን ኣናስሮም ንሱ ባዕሉ ከምዝዀነን ዋላ’ኳ ናይ ተራን ሓላፍነትን ብዛሃነት ይሃሉ ሸቶኡ ሓደ-ዓይነት እዩ። ስለዚህ እቶም ካብ ሓደ ፍልዩ ህያብ መንፈስ ቅዱስ ኣብ ሓደ ጭቡጥ ኩነት ዝነቓቕሑ ኣብ ቤተ ክርስትያን ሓባራውነት ዝሰረጹ ኰይኖም ንዓቢይ ፍርያምነት ምስ ካልኦት ጭቡጥ ኩነታት ብምርኻብ ይንበር። እዚ ምንባር’ዚ ህያባት መንፈስ ቅዱስ ኣብ ውሽጢ ቤተ ክርስቲያን ከም ፍሉይነቶም ዝንበሩን ኣብ ውሽጢ ቤተ ከይተዓጸዉ ካብ ቤተ ክርስቲያን ወጻኢ እውን ናብ ዝብሉ እያቶም፡ ስለዚህ ብናይ ሓባር ሃንቀውታ ተደሪኾም ክሳብ ኣጽናፍ ዓለም ይጓዓዙ፡ እቲ ማርያማዊ ተክለ ሰብነት ንቤተ ክርስቲያን እውነተይናን ፈራዪ ሓዋርያዊ ግብረ ኖልዎ ዝምህርን ዘስርጽን እዩ ክምዝበላ ይገልጹ።
ግደ ልልያ
እቲ ናይቲ ዓውደ ኣኼባ ካልኣይ ናይ ኣስተንትኖ ነጥቢ ብናይ ሳውዝዎርክ ሰበኻ ልሂቅ ሊቀ ጳጳስ ብፁዕ ኣቡነ ከቪን መክዶናልድ ናይ ኣቢያተ ክርስቲያን ሓድነት ዘነቓቕሕ ጳጳሳዊ ቤት ምኽሪ ነበር ዋና ጸሓፊ ብዛዕባ ርክብ ህያባት መንፈስ ቅዱስን ተቕዋማትን ኣብ ዝብል ርእሰ ጉዳይ ኣተኵይሮም፥ ናይ ቅዱስ ኣቦና ር.ሊ.ጳ. ፍራንቸስኮ ናይ ቦኖስ ኣይረስ ሊቀ ጳጳስ እንከለዉ ምስ ምንቅስቓስ ተሓድሶ ብመንፈስ ቅዱስ ብቐረባ ዝተኸታተልዎ ተመክሮ ከምዝነበረ ጠቒሶም እዚ ብናይቲ እዋን ምስ ናይ ኣርጀቲና ህልው ኵነታት ዝተኣሳሰረ ኰይኑ፡ ከምቲ ንሶም ዝብልዎ፡ ምንቅስቓስ ተሓድሶ ብመንፈስ ቅዱስ ንናይ ውህደትን ናብ ውህደት ዘሰንይ ሓደ ናይ ገዛእ ርእሱ ዝኸኣለ ዓይነት መንፈሳዊ መስመር እዩ ብዝብል ተመክሮ ዝግለጽ እዩ። እቲ ዓቢይ ኣገዳስነት ዘለዎ ነጥቢ፡ ይብሉ ብፁዕነቶም፡ ናይ ውህደት ጸጋ ምዃኑ ምልላይ እዩ፡ ስለዚህ ክርስቲያን ዘዋህድን ዝተፈላለዩ ክርስቲያን ናብ ዕርቅን ሱታፌን ንኸብሉ ዝድርኽ እዩ ቢሎም። ኣተሓሒዞም እውን እቲ ኣብ 2016 ዓ.ም. ናይ ዓንቀጸ እምነት ሓልዮ ቅዱስ ማሕበር Iuvenescit Ecclesia - ዳግመ ጉብዝና ቤተ ክርስቲያን ብዝብል ኣርእስቲ ዘውጽኦ ሰነድ ጠቒሶም፡ እዚ ሰነድ ናብ ብፁዓን ጳጳሳት ዝብል ኰይኑ፡ ብዛዕባ እቲ ኣብ መንጐ ህያባት ሃይራርቅያ ኣርከን (ስልጣን ኣብ ቤተ ክርስቲያን)ን ህያባት መንፈስ ቅዱስን ተልእዀ ቤተ ክርስቲያንን ዘሎ ርክብ ዘነጽር እዩ። ካልኣይ ጉባኤ ቫቲካንን ካልኦት ብመሰረት ካልኣይ ጉባኤ ቫቲካን ዝተደርሱ መጽሓፈ ጥበባትን፡ ኣብ መንጐ ህያባት ሃይራርቅያ ኣርከንን ህያባት መንፈስ ቅዱስን ተልእዀ ቤተ ክርስቲያንን ውጥረት ዘይኰነ ሰፊሕ ኵርናዕ ክህሉ ዝገብር ምዃኑ የብርሁ፡ ስለዚህ እቲ ዋና መፍትሕ ልልያ ዝብል እቲ ቅዱስ ኣቦና ደጋጊሞም ዘተሓሳስብዎ ቃል እዩ፡ ኣብ ቤተ ክርስትያን ህያባት መንፈስ ቅዱስ ምልላይ ሕይወታዊ እዩ፡ እዚ ልልያ’ዚ ዝትግበር ምስቲ ነቲ እንነብረሉ ዕውሉም ዓለም ዝቐርጹ ናይ ባህላውን ሃይማኖታውን ሰፊሕ ኵርናዓት ብምርኻብ እዩ፡ ልልያ ምስቲ ህልው ኩነት ብምንጽጻር።
ኣብ መወዳእታ እቲ ዓውደ ኣኼባ ናይ ኣስፍሆተ ወንጌልን ባህልን ስድራ ቤትን ሕይወትን መንእሰያትን ማሕበራዊ ሓዋርያዊ ግብረ ኖልዎ ዝሓልዩ ኣርባዕተ ናይ ሃገራት ኤውሮጳ ብፁዓን ጳጳሳት ኣባይቲ ምኽሪ ሕብረት ድርገታት ናይ መጽናዕቲ ሰነድ ኣቕሪቦምን፡ እዚ ኣብ ዝሓለፉ ዓመታት ዝተኻየደ ሓዋርያዊ ግብረ ኖልዎ ዝምልከት ክኸውን እንክሎ፡ ነቲ ጉባኤ ቀሪቡን፡ ዋና ጸሓፍት ናይ ሃገራት ኤውሮጳ ብፁዓን ጳጳሳት ኣባይቲ ምኽሪ ጉባኤ ኣብ ነፍሲ ወከፍ ጳጳሳዊ ቤት ምኽሪ ዝምልከቱ ሓበሬታን ተመክሮታቶምን ምስ ተለዋወጡ ንዝመጽእ ዘሎ ዓመት ዝክረ ነገራት ከምዘቕረቡ ልኡኽ ጋዜጠይና ኣገልግሎት ክፍሊ ዜና ቫቲካን ሳልቫቶረ ትሮፐኣ ኣፍሊጦም።


text:
Radio Erena: 25 June 2018
ፕረዚደንት እታ ሃገር ኢማኑዌል ማክሮን፣ ስደተኛታት ምቕባል ኣብ ልዕሊ ዝኣብያ ዘለዋ ሃገራት ኤውሮጳ ናይ ቁጠባ እገዳ ክትግበር ጸዊዑ።
እቲ ፕረዚደንት ነዚ ዝጸውዐ፣ ኢጣልያ፣ ኣስታት 200 ስደተኛታት ዝጸዓነት መርከብ ናብ ገማግም ባሕራ ከይትጽጋዕ ከልኪላትሉ ኣብ ዘላ እዋን’ዩ።
እታ ናይ ንግዲ መርከብ ኣብ ማእከላይ ባሕሪ ኣብ ሓደጋ ዝወደቑ ስደተኛታት ድሕሪ ምድሓና፣ ናብ ደቡባዊ ሲቺልያ ክትጽጋዕ እኳ እንተሓተተ መንግስቲ ኢጣልያ ፍቓድ ከምዝኸልከላ’ዩ ዝግለጽ ዘሎ።
ኢጣልያ፣ ኣብ ዝሓለፈ ቅንያት’ውን ናብ ገማግም ባሕራ ከይጽግዑ ዝሰጎቶም ልዕሊ 60 ኤርትራውያን ዝርከብዎም ስደተኛታት፣ ናብ ስጳኛ ከምዝተሰጋገሩ ይዝከር።
ንመብዛሕቶም እቶም ስደተኛታት ፈረንሳ ክትቕበሎም ምዃና ኣብ ዝግለጸሉ ዘሎ ግዜ፣ ፕረዚደንት ማክሮን ኣብዚ ሳልስቲ’ዚ ኣብ ዝሃቦ መግለጺ፣ ኣብዚ እዋን’ዚ ዋሕዚ ስደተኛታት ጎዲሉ እኳ እንተሎ፣ ከም ኢጣልያ ዝኣመሰላ ሃገራት ግና ንፖለቲካ ይጥቐማሉ ኣለዋ ክብል ነቒፉ።
ሚኒስተር ውሽጣዊ ጉዳያትን ምክትል ቀዳማይ ሚኒስተርን ኢጣልያ ማትዮ ሳልቫኒ ብወገኑ ኣብ ዝሃቦ ምላሽ፣ ንፕረዚደንት ማክሮን “ዕቡይ” ክብል ድሕሪ ምዝላፉ፣ ፈረንሳ ንኻልኦት ሃገራት ኣብ ክንዲ ምጥቃዕ፣ ኣብ ዶብ ኢጣልያ ተዓጊቶም ንዘለዉ ስደተኛታት ዶባታ ብምኽፋት ግብራዊ ስግሙቲ ከተርኢ ጸዊዑ።
ካልኦት ሃገራት ኤውሮጳ ከም ናይ ኢጣልያ ጾር ስደተናታት ኣይተሰከማን ዝበለ መንግስቲ ኢጣልያ፣ ኣብዚ ዝሓለፈ ኣርባዕተ ዓመታት 650 ሽሕ ስደተኛታት ናብ ገማግም ባሕሩ ከምዘተጸግዑ ብምጥቃስ፣ ካብዚኣቶም እቶም 430 ሽሕ ዑቕባ ከምዝሓተቱን ነቶም 170 ሽሕ ከኣ ዑቅባ ካምዝሃቦምን’ዩ ዝገልጽ።
እዚ መስርሕ ምቕባል ስደተኛታት 5.8 ቢልዮን ዶላር ከምዘባኸነላ እትገልጽ ኢጣልያ፣ ካብ ዓቕሙ ንላዕሊ ምዃኑ የማርር።
እንተኾነ፣ እዚ ሕጂ ኣብ ስልጣን ዘሎ ሕሉፍ የማናዊ መንግስቲ፣ ንኩነታት ስደተኛታት ምቲ ዝኽተሎ ፖለቲካ ብምትእስሳር ጥራይ ይገልጾ ምህላዉ ፈረንሳ ትወቕስ።
ፈረንሳን ኢጣልያን ብጉዳይ ስደተኛታት ተሰሓሒበናሉ ኣብ ዘለዋ እዋን፣ ጀርመንን ስጳኛን ዝርከብኦ፣ ፍሉይ ዋዕላ ሕብረት ኤውሮጳ ክካየድ ምዃኑ ይግለጽ ኣሎ።
ፕረዚደንት ፈርንሳ ብጉዳይ ስደተኛታት ብዝምልከት ምስ ሰበ ስልጣን ኢጣልያ ጸርፊ ዝተሓወሶ ምምልላስ ከካይድ እዚ ንኻልኣይ እዋኑ’ዩ።
======================


text:
Radio Erena: 21 May 2021
ብኣዛዚ ሰራዊት ኣመሪካ እዚ ኣፍሪቃ፣ ጀነራል ስቴፈን ታውንሰንድ ዝምራሕ ላዕለዋይ ወትሃደራዊ እዚ ኣመሪካ ናብ ጂቡቲን ሶማልን በጺሑ።
ጀነራል ታውንሰንድ፣ ብ18ግንቦት ናብዘን ሃገራት ዝበጽሐ፣ ህሉወ ወትሃደራዊ ኣቃውማ ሰራዊት ኣመሪካን ጸጥታዊ ኩነታት እዘን ሃገራትን ንምግምጋም ምዃኑ ተመልኪቱ።
ኣብ ጂቡቲ ኣብ በጽሓሉ፣ ምትዕርራይ ዘካይድ ንዘሎ ናይ ልፍንቲ ሰራዊት ዞባ ቀርኒ ከምዝተዓዘበ ዝጠቐሰ እቲ ጀነራል፣ ኣብ ሶማል ድማ፣ ተሪፉ ዘሎ ሰራዊት ኣመሪካ ንዘካይዶ ዘሎ ንጥፈታት ብዝምልከት ተመያይጡ።
ኣብ ርእሲ’ዚ ብዛዕባ ህሉው ኩነታት ሶማል ብዝምልከት ምስ ሚኒስተር ምክልኻል ሶማል፣ ሓሰን ሑሰን ሓጂን ምክትል ኣዛዚ ሓይልታት ሶማል ብርጋዴር ጀነራል ዓባስ ኣሚን ዓሊን ተዘራሪቡ።
እቲ ጀነራል፣ ኣብ ናይ ሶማል ዑደቱ፣ ናብ ርእሰ ምምሕዳር ጁባላንድ ብምምራሕ፣ ምስ ፕረዚደንት ናይታ ርእሰ ምምሕዳር ኣሕመድ ማዶበ ኣብ ከተማ ኪስማዮ ተራኺቡ።
ዝበዝሐ ክፋል ሰራዊት ኣመሪካ ካብ ሶማል ስሒቡ እኳ እንተኾነ፣ ኣመሪካ ንህሉው ጸጥታዊን ፖለቲካውን ኩነታት ሶማል ብቀረባ ትከታተሎ ከምዘላ’ያ ትገልጽ።
ኣዛዚ ሰራዊት ኣመሪካ እዚ ኣፍሪቃ፣ ኣብ ናይ ሶማል ዑደቱ ብዝያዳ ዘተኮረሉ ዛዕባ ድማ፣ ኣብታ ሃገር ምስ ምርጫ ተተሓሒዙ ተፈጢሩ ዘሎ ናይ ስልጣን ቁርቁስን ጸጥታዊ ሃጓፋታን’ዩ።
=====================


text:
ሰለማዊ ሰልፊ ዋሺንግቶን ዲሲ ኣንፈት መጻኢት ኤርትራዊት ደሞክራሲ !
ኣብዚ ግዜዚ ሃገርና ኤርትራ ትሓልፎ ዘላ ብጣዕሚ ኣዋጣሪ ዝኾነ መድረኽ ኢዩ፤ ንሱ
ከኣ በቲ ሓደ ወገን ነቲ ብመሪር ቃልሲ ዝመጸ ናጽነት መብጽዓ ጠሊሞም ንውልቃዊ ስልጣኖምን ረብሕኦም ክጥቀምሉ ዝደልዩን፤ በቲ ካልእ ወገን ከኣ ኣብ ቃልሲ ዝተኣትወ መብጽዓ ይትሓሎ፤ ፍረ ቃልስና ንሕዝብና፤ ዝብል ክልተ ተጻራሪ ግርጭት ኢዩ።
ኣብዘን ዝሓለፍ 15 ዓመታት፤ ጠላማት መብጽዓን ገበቲ ስልጣንን፤ ነቲ ብቃልሲ ሓፋሽ ሕዝቢ ዝተረኽበ ናጽነተ-መሬት ኤርትራ፤ ኣብ ረብሓኦም ክቕይሩ ዘይገበርዎ ፈተነ የለን፤ ሕዝቢ ከኣ እተን 6 ዓመት ድሕሪ ናጽነት ብታሕጓስን ፈስታን ተስፋን ኢዩ አሕሊፍወን፤ ኣብ 1977 ከኣ ቅዋሙ ኣጽዲቑ፤ በቲ ቕዋሙ ተመሪሑ ሃገሩ፤ ሃገር ሕግን ፍትሕን፡
ሃገር ሰላምን፡ ምክብባርን፤ ጽቡቕ ጉርብትናን ዝሰፈና ሃገር ክትከውን ብምሉእ ተስፋ ኢዩ ዝጽበ ነይሩ። ግን እቶም ገበቲ ስልጣን ደቂሶም ኣይሓደሩን፤ ሕዝቢ ጌና ኣብ ታሕጓስን ጽንብል ናጽነቱ እናገበር ከሎ ንሳቶም ጉድጓዱ ኢዮም ዝፍሕሩሉ ነይሮም።
ናይ ናጽነት ታሕጓስን ጓይላን ዘፍ ኢሉ፤ ሕይወት ኣብ ንቡር ምስ ተመልሰ፤ ግን እቲ ኣብ ቃልሲ ዘትኣትወ መብጽዓን፡ ናይ ቅዋም ኣብ ግብሪ ምትርጓምን ሕቶታት ክልዓል ናይ ግዲ ኮነ። እቶም ስልጣን ሕዝቢ ክግብቱ ከይደቀሱ ዝሓድሩ ዝነበሩ ግን ክህብዎ ዝኽእሉ መልሲ ኣይነበሮምን፤ ኣብ ስልጣኖም ክቕጸሉ እንተድኣ ኮይኖም፤ እታ ዝሓሸት ምኽንያት ውግእ ምልዓል ኮይና ተሰሚዓቶም፤ ዘይተሓስበ ውግእ ከኣ አብ 1998 ኣልዓሉ። ይዋእ ! ገርሀኛ ሕዝብና ከኣ ዘይሓሰቦ ስለ ዝረኸበ፤ ነታ ዝፈትዎም ደቁ ከፊሉ ዘምጽኣ ሃገሩ ከይተመራመረን ምኽንያት ከይሓተተን ሃገሩ ንምክልኻል ኣብ ውግእ ተጠብሰ፤ እንደገና ከኣ ኣሽሓት ምሩጻት ደቁ ከፊሉ ሃገሩ ተኸላኸለ።
እቶም ጠላማት ኣብቲ ባዕሎም ዝወልዕዎ ውግእ ከምቲ ዝሓሰብዎ ስለ ዘይከደ ዘረባዕባዕ ክብሉ ጀመሩ፤ ነቲ ባዕላቶም ዝፈሓርዋ ጉድጓድ ከኣትውዋ ከኣ ፈርሑዋ፤ ተረካቢ ይዓድዮ ! ከኣ ደለዩ።
ነቶም መሰል ኤርትራዊ ዜጋ ይትሓሎ፤ኣኼባ ይገበረልና፤ ኣብ ሃገርና፡ ፍትሕን ፡ ሕግን ደሞክራስን፡ ማዕርነትን፡ ሰላምን ይንገስ፤ ኣብ እዋን ቃልሲ ዝተኣትወ መብጽዓ ይተሓሎ፤ ሕዝባዊ መንግሰቲ ይተኸል፤ ቅዋም ኣብ ግብሪ ይተርጎም ዝበሉ ኩሎም ከኣ ኣብ እስሪ ቤት ኣስፈሩዎም።
ነቶም ኣስታት 17 ዝኾኑ ተባዓት መንእሰያት ጋዜጠኛታት፤ ነዚ ኣብ ላዕሊ ዝተጠቕሰ ጉዳይ ኣብ ናጻ ጋዘጣታቶም ስለ ዘቃለሑ ከኣ፤ ደሃዮም ኣጥፍእዎም።
ንሕዝብና ከኣ ብዓሌትን ብወገንን ከምዝፈላለ ብምግባር ብሒም ኢሉ ዓገብ ከምዘይብል ተገብረ፤ ናይ መዋእል ጀጋኑ ኣብ ሓንቲ መዓልቲ ናብ ከዳዓት ተለወጡ። ሕዝቢ ኣስደሚምዎ ስቕ በለ፤ ንኸይዛርብ ከኣ ብኣፉ ተለጉመ።
ቲቪ ኤረ ትኹን፤ ራድዮታቶም፤ መርበብ ሓበሬታቶም ኣብ ናይ ሓሶት ዘመተ ተዋፈራ።
ንውሑዳት ኣብ ወጻኢ ዝቕመጡ ናይ ሕጊ ግደፍ ኣባላቶም ዓይኖም ከዕውሩ ሚልዮናት ናይ ሕዝቢ ገንዘብ ብምውጻእ፤ ኣብ መላእ ዓለም ዝዝርጋሕ ቲቪ ኤረ ፈነወ ብምግባር ናይ ሓሶት ፕሮፓጋንድኦም ክሳብ ሎሚ ይንሰንሱ ኣለዉ።
ሕዝቢ ከኣ ንቁራስ ባኒ ክረክብ ምሉእ መዓልቲ ይስራዕ፤ ነዳዲ ስእኑ ኣብ ጸልማት ይሓድር፤ ነዳዲ ስኢኑ ዉሑድ ኣእዋም ዓደቡኡ ይቖርጽ፤ ነዳዲ ሲኢኑ ክንደይ ኪሎመተራት ብእግሩ ይጎዓዝ ፤ እዚ ኩሉ ዓዲ በጺሑ ዝመጸ ዝምስክሮ ሓቂ ኢዩ።
ሕጊ-ግደፍ ከኣ ገንዘብ ሕዝቢ ኣብ ረብሓ ዘይበሉ ውግእ ኣንጻር ሕዝቡን፤ ጎረበታቱን
ይኽስክሶ አሎ፤ እዚ ከኣ ናይ ኩሎም ዲክታቶራውያን ጠባይ ኢዩ፤ ንኣብነት ሳዳም
ኣንፃር ጎረበታቱ ንመዋእል ኢዩ ተዋጊኡ፤ ኣብ መጨሽቱኡ ከኣ ኣብ ጎዳጉዲ
ከም ኣናጹ ተሓቢኡ ህይወቱ ኣድሒኑ፤ ካብ ህይወት ደቁ ንላዕሊ ነብሱ ፈትዩ።
እዚ ኣብ ላዕሊ ዝተጠቅሰ ርእሰ-ነገራት ሕዝቢ ብናጻ ከይዛራረበሉ እኒሆ ናጻ ፕረስ
ተዓጺየን ጥራይ ዘይኮነስ ከም ውልቀ ሰብ ከማን ኣብ እንዳ ሻሂ ኣቲኻ ወይ ኣብ
ባራት ኣቲኻ ሂን ምሂን ከይትበሃሃል ሃገር ብዕሱባት ሓሰወቲ ተጎቢኣ ኢያ።
ካብዚ ሓሊፉ ኣብ ኤውሮጳን፤ ኣመሪካን ከምኡ እውን ኣብ ካልእ ዓለማት እውን ብኤምባስታቶን ቆንስላቶምን ሂን ምሂን ከይንበሃሃል ብርሑቕ (ብremote control) ክቋጻጸሩና ይፍትኑ ኣለዉ።
ቀደም ሕዝብና ብስሙ ኩሩዕ፤ ንሓቂ ኣብ ግንባሩ ዝውቃዕ ኢዩ ዝነበረ፤ ሎሚ ግን ነብሰ ተኣማንነት ትጠፍእ ኣላ። ኣብ ውሽጢ ሃገርስ ደሓን ንሕይወቱ ከድሕን ኣፉ ይሓዝ፤ ኣብ ደሞክራሲያውያን ሃገራት ንርእስና እናነበርና ንሓቅን ሓሶትን ፈላሊና፤ ዓው ኢልና ርእይቶና ክንህብ ዘይምኽኣልና ግን ዘሐዝንን ዘተሓሳስብ ጉዳይ ኢዩ።
ኣብ ኢነተርነት እንጽሕፎ ርእይቶናውን ብዘይስምና ክንጽሕፍ ዘገድድ ኩነታትሲ እንታይ ኣሎ፤ ኣብ ውሽጢ ሃገር ዘሎ ረብሐ እንተኾይኑ ረብሓ ብዘይ ሕግን፡ ፍትሕን፡ መሰልን ዋጋ የብሉን፤ ን30 ዓመታት ሓቢሮም ዝተቓለሱ ብጾቶምን፡ መባልዕቶምን፡ መማኽርቶምን፤ እኳ ዘይመሓሩስ ንዓና ንኣብ ስደት ዘሎናኳ ቀዳሞት ጸላእቶም ምዃና ክርሳዕ ዘይብሉ ጉዳይ ኢዩ፤ „ትኽስ ድሙ መዘንግዕ ኣንጭዋ“ ደላር ክሳብ ዘበርከትና ምስኦም አሎና፤ ዶላር ጠጠው እንተ ኢላ ግን ደሓን ኩን ደሓን ትረፍ ኢዩ።
ክልተ ካብ ሚእቲ ዘይከፈለስ ሎሚ እኮ ንሃገሩ ብማዕዶ ኢዩ ዝሪኣ ዘሎ፤ እቲ መወድኢ
ሕዝብና፤ መዋግኢ ምስ ጎረባቢትና፤ መናዊሒ ዕድመ ገበቲ ስልጣን፤ 2% ዝኸፍል ዘሎ
ከኣ ግዝያዊ ወዲ ማሕበር ሕጊ-ግደፍ ጥራይ ኢዩ።
እዚ ኩሉ ኣብ ላዕሊ ዝተጠቅሰ ኣብ ግምት ብምእታው፤ እዚ ሎም ቂነ ጋዘጠኛታት
ብዘይ ዶብ (Reporters Without Borders) ዘውጽኦ መጽናዕቲ ኤርትራ ብናይ
ናጻ ፕረስን፤ ርእቶኻ ብናጻ ንከይትዛርብ ብዝግበር እገዳ፤ ድሕሪ ሰሜን ኮረያን፤ ቱረከመኒስታንን፤ ኤርትራ ካብ ዓለም ሳልሰይቲ ምውጻኣ ኣማን ብኣማን ሓቂ።
አጥቢቕና እንተ ተማራሚርና ኣካያይዳ ሕጊ ግደፍን፤ ካብ ኣካያይዳ ሰሜን ኮረያ ዝፈልዮ
ጀኦግራፊካዊ ኣቀማምጣን፤ ኣቶሚክ ቦምብ ዘይምህላውን እንተዘይኮይኑ ካልእ ብዙሕ ፍልልይ ዘለዎ ኣይመስለንን።
ሕዝብና ናይ ብሓቂ ሓቢሩ ሓድነቱ ኣጣናኺሩ፤ ብኣዕጽምቲ ደቁ ዝተሃንጸት ኤርትራ፤ ብደም ደቃ ተሓጺባ ናጻ ዝወጸት ኤርትራ፤ ክካላኽለላ እንተ ዘይኪኢሉ፤ ንካልኣይ ግዜ ነቂሕና ንመሰልና እነተዘይተቓሊስና፤ ሃገርና ካብዚ ዘላቶ ናብ ዝኸፍአ ከም እትወድቕን፤ ብውሑዳት ብዘይካ ስልጣኖም ካልእ ዘይግድሶም ተመንጢላን ተረጊጻን ከምትነብር ብዙሕ ምርምር ዘድልዮ ጉዳይ ኣይኮነን! ዘይወጽእ ናይ ሓባር ጣዕሳን ! ጓህን ! ተስፋ ቁርጸትን እውን ከኸትለልና ኢዩ።
ስለዚ ኣብ ዋሺነግቶን ክግበር ተሓሲቡ ዘሎ ሓርነትና ብድምጽና ብዝብል ጭርሖ እዋናዊ ኢዩ። ኣብ 2006 ግን ካብ ግዜ ናብ ግዜ እናማዕበለ ይኸይድ አሎ፤ ካብ ኩለ ዘሓጉሰ ከኣ መንእሰያት እውን ይለዓሉ ምህላዎም ኢዩ፤ ኣብዚ ዓመት ሰላማዊ ሰልፍታት ብኤውሮፓ ጀሚሩ፤ ጉዕዞ ንሓርነት ካብ ኒዮ ዮርክ ንዋሺነግቶን ቀጺሉ፤ ካብኡ ከኣ ኣብ ደቡብ ኣፍሪቃ ተባሪዑ፤ ሕጂ ከኣ ብዝለዓለ ደረጃን ብዙሕ ምቕርራባትን ዝግበረሉ ዘሎ ሰላማዊ ሰልፊ ን30.10.2006 ኣብ ዋሺንግቶን ይዳሎ አሎ። ዕዉት ሰላማዊ ሰልፊ ከምዝኸውንን ኣንፈትን ከፋትን መጻኢት ደሞክራሲያዊት ኤርትራ ከምዝኸውን እውን ይኣምን።
ኣብራሃም ተኽለ
27.10.2006
Short URL: https://english.farajat.net/?p=2341


text:
ንነዊሕ እዋን ዕብዳን ዉልቀ መላኺን ጥፍሽና ሰዓብቱን ንምቅላዕ ደኺምካ ጽዒርካ ንህዝብኻ ክትጥርንፍ ብዘይ ዕረፍቲ ጎይኻ እንሆ ድማ ጸላኢኻን ክሓቅቕ ህዝብኻን ክስስን ጸላእትኻ ዛሕዛሕ ክብሉ ህዝብኻን ክተኣኻኸብ ንዘተ ክዳሎን ትዕዘብ ። እዚ ፍረ ጻዕርኻ ምኻኑ ማንም ኣይስሕቶን ንስኻዉን ብሞያኻ ከም ትሕበን ኣይጠራጠርን ፡አብዚ ንዘብጻሕካዮ ጉዳይ ሃገር
ዲክታተርያዊ ስርዓት ህግደፍ ጽሑፋት ኣሰና ካብ ኢንተርነት ብምሕታም ናብ ካልኦት ሰባት ኣመሓላሊፍኩም ብዝብል ምኽንያት፡ ንኽልተ ተማሃሮ ካልኣይ ደረጃ ኣብ ካልኣይ መደበር ፖሊስ ኣስመራ ኣሲሩዎም ከምዘሎ እሙናት ምንጭታት ካብ ኣስመራ ሓቢሮም።
እዚ ጽሑፍ’ዚ ብዛዕባ ኣካለጽጉማን ኣብ ከተማ ሺካጎ ሰሜን ኣሜሪካ ዝተኻየደ ጉባኤ ኾይኑ፡ ተወሳኺ መብርሂ ንምሃብ’ዩ። እቲ ጉባኤ ዝሓገጎ ሕግታትን ዝሓንጸጾ መደብ ስርሓትን ንህዝቢ ኣቃሊሑ’ኳ እንተኾነ፡ ስርሑ ኣሳልጦ ንኽረክብ ብተደጋጋሚ መብርሂ ምሃብ ኣገዳስነት ኣለዎ እብል።
እዚ ጽሑፍ ብዘይካ መእተውን ኣብ መደምደምታ ዘሎ ጽሑፍ ብሙሉእ ቅዳሕ ጋዜጣ ብርሃን ምዃኑ ክሕብር እፈቱ።
ብስሙራት ዜጋታት ንሰብኣዊ መሰል ኣብ ኤርትራ፣ (Citizens United For Human Rights in Eritrea) ዝልለ ሲቪካዊ ማሕበርና ተመስሪቱ ምንቅስቓሱ ካብ ዝጅምር እንሆ ድሮ ካልአይ ዓመቱ አሕሊፉ።
ቀንዲ ዕማም ጋዜጠኛ፡ ሓቀኛ ሓበሬታ ንህዝቢ ምቕራብ ከምምዃኑ መጠን፡ ዝተሓብአ ንምውጻእ ብዙሕ ክጽዕትን መጽናዕታዊ ስራሕ ክዓምምን ሞያዊ ሓላፍነቱ ኢዩ። ብኣካል ዘጓነፎ’ሞ ከኣ ብኣውርኡ። ክንዲ ዝኾነ፡ ታሪኽ ኢዩ’ሞ “ኣብ’ታ ዕለት’’ ዘጓነፈኒ ከዘንቱ።
ሓበሬታን ምስጋናን – ንኹለን ዌብሳይታት ደምበ ተቓውሞ ኤርትራ
ኤርትራ ሓንቲ ካብተን ድሒረን ኣገልግሎት ኢንተርነት ዘተኣታተዋ ሃገራት ኣፍሪቃ ‘ኳ እንተኾነት፡ ካብ ድምር ብዝሒ ተጠቃመት ኢንተርነት ኣፍሪቃ፡ ክልተ ሚእታዊት (2%) ሒዛ ከምዘላ እቲ ሓበሬታ የረድእ። እቲ “ኣብ ስደት ንዝነብሩ ኤርትራውያን ኢንተርነት ካልኣይ ቤቶም ኮይኑ ‘ሎ ዝበለ” ጸብጻብ፡
ፕረዚደንት ባራክ ኦባማ ብምኽንያት ‘ቲ ኣብ ልዕሊ ጋዜጠኛታት ንዝወርድ ግፍዕታት፡ ማእሰርትን ቅትለትን ንምዝካር ወትሩ 3 ግንቦት ተዘኪሩ ዝውዕለ ‘ዓለማዊ መዓልቲ ናጽነት ፕረስ’ ኣብ ዝሃቦ መግለጺ፡ ንኤርትራ ኣብ ልዕሊ ጋዜጠኛታትን ናጽነት ፕረስን ብእትገብሮ ዘላ ዓመጽን ጭፍለቓን ወቒሱዋ።
ውልቀመላኺ ኢሳይያስ፡ ካብቲ ብጥምየትን ድኽነትን ዝልሎ ዘሎ ህዝቢ ኤርትራ ሸማጢጡ ካብ ዘዋህለሎ ቢልዮናት ዶላራት፡ ብኸፊል፡ ኣብ ቻይና ካብ ዝርከብ ብስሙን ስም ወዱን ዝንቀሳቐስ ናይ ባንክ ሕሳብ፡ 276 ሚልዮን ዶላር ከምዘመሓላለፈ ዘቃልዕ ሰነድ ኣብ መርበብ ሓበሬታ ኣሰና ድሕሪ ምዝርግሑ ኣብ ምሉእ ኤርትራ ዝርከባ ኢንተርነት ካፈታት፡ በቲ መጋበርያ ውልቀመላኺ ኢሳይያስ ክኸውን ዝተመልመለ ፍሉይ ኣሃዱታት ጽኑዕ ምቍጽጻር ይገብረለን ከምዘሎ ምንጭታትና ካብ ኣስመራ ሓቢሮም።
ኣርባዕተ ዓበይቲ ጋዜጣታት ሽወደን ብምውህሃድ መንግስቲ ኤርትራ ነቲ ካብ 2001 ኣትሒዙ ኣብ ምስጢራዊ ቤትማእሰርቲ ዳጕኑዎ ዘሎ ኤርትራዊ-ሽወደናዊ ንጋዜጠኛ ዳዊት ኢሳቕ ክፈትሖ ብምጽዋዕ ሰፊሕ ጎዘመተ ጀሚረን።
ናይ ሲቭል ክዳን ዝለበሱ ኣባላት ሓይልታት ጸጥታ ስርዓት ህግደፍ ብ26 ታሕሳስ 2008፡ ኣብ ኣስመራ ‘ሆሊዉድ’ ኣብ ዝተባህለት ኢንተርነት ካፈ ተጠቀምቲ ኢንተርነት መሲሎም ብምእታው ናይ ተቓወምቲ መርበብ ሓበሬታ ከፊቶም ንዝረኸቡዎም ሰለስተ መንእሰያት ከምዝኣሰሩ ምንጭታት ኣሰና ካብ ኣስመራ ሓቢሮም።
﷽ብሓቂ ንእሱር መሳርሕትኹም ክትሕግዙ ድልየት እንተልዩኩም፡ ብዛዕብኡ ንእትዝርግሕዎ ጽሑፋት ንዅነታቱ ከማሓይሽ ዝኽእል እንተዀይኑ ክትሓስብሉ ዘሎኩም ኢዩ። ሰራሕተኛ ሕብረት ኤውሮጳ ኣብ ብራስለስ ብተሌፎን mበዛዕባ ጕዳይ ዳዊት ኢሳቕ ተሓቲቱ ዝሃቦ መልሲ ኢዩ። ብኻልእ ወገን ነቲ ኣብ ልዕሊ መንግስቲ ኤርትራ ዝቐርብ ነቐፈታ፡ ነቲ ሕብረት ኤውሮጳ ንምዕባለ ኢላ ንመንግስቲ ኤርትራ እትህቦ ሓገዝን ዝርድኦ እመስል። ኮሚሽን ሓገዝ ሕብረት ኤውሮጳ ነቲ ኣብ ዓለም ብምልካውነቱ ኣዝዩ ዝተለለየ መንግስቲ ኤርትራ ሓገዝ ክግበረሉ ከሎ፡ ምስ መሰል ሰብኣውነትን ጠለብ ምፍታሕ ጋዜጠኛ ሽወደናዊ ኢሳቕን ግን እዚ ሰራሕተኛ ሕብረት ኤውሮጳ ክሰማማዕ ኣይደልን።
ስዩም ጸሃየ ብ1952 ኣብ ትኹል ካብ ኣቡኡ ኣቶ ጸሃየ ወልደማርያምን ካብ ኣዲኡ ወ/ሮ ሮማ ሰለሞንን ተወሊዱ፡፡ ኣብ ኣስመራ፡ ኣብ ጸጸራት ዝበሃል ቦታ ድማ፡ ዓብዩ። ኣቡኡ ወናኒ ናይ ኣብ ካምበቦሎ ዝርከብ ባር ዳኦስታ እዮም ኔሮም።
"ካብዛ ኣካይዳ ጎብየ ትበሃል ተመዛዚት ሓረግ ክንናገፍ ከድሊ እዩ።"
Friday, March 14, 2001 Friday, March 14, 2001
ዕላል ብሕታውያን ጋዜጠኛታት ምስ ሚኒስተር ነበር ሃይለ ወልደትንሳኤ (ድሩዕ)
"ፕረዚደንት ካብ ሕጊ ወጺኡ፡ ነዚ ዘሎ ናይ ኣረኣእያ ፍልልይንሰላማዊ ተቓውሞን ብጎነጽ
ካብ እዋን ሓርነታዊ ቓልስና ኣትሒዙ ጋዜጠኛ ዝነበረ፡ ካብ መስከረም 2001 ክሳብ ሕጂ ድማ ኣብ ቤትማእሰርቲ ህግደፍ ተሓይሩ ዝሳቐ ዘሎ ኤርትራዊ ጋዜጠኛ ተጋዳላይ ስዩም ጸሃየ “ጋዜጠኛ ናይ’ዚ ዓመት’ዚ – 2007 ” ተባሂሉ ብሪፖርተርስ ዊዝ ኣውት ቦርደርስ ተረቝሑ።
ስዒደ ካብ ገጹ ፍሽኸታ ዘይፍለዮ ተባዕን ህርኩትን ጋዜጠኛ እዩ ነይሩ።ኩሉ ግዝየ ድማ አብ ጋዚጣ ሓዳስ አድማስ ዘውጹ ጽሑፋተ ብጥንቃቄ አብ ምድላው ለይተን ቀትርን ምስ ጸዓረ እዩ ነይሩ።ኣብ ዝተፈላለይ ኣጋጣሚታተ ስዒደ ከም ነጻን በሕታወያንን ጋዚጠኛታተ መጠነ ሓድነተ ህዝበን ሃገርን ዘትርር እንበር ዘዕኑ ጸሑፋት አብ ጋዜጣ ሓዳስ ኣድማስ ነከይነወጽእ ብትኹረት ክንሰርሕን ሓላፍነት ክንስከምን የሕብረና ነይሩ።
….ሎሚ’ውን ሓድሕድ ተኻባቢርና: ሓሳባትና ተሰማሚዕና ንነዊሕ ዝጠመተ ልቦና ዝመልኦ ኣካይዳ ክሳብ ዘየማዕበልና መጻኢና ቀሊል ከምዘይከውንን እዚ ወልቀመላኽነት ከኣ ከምቶም ኣብ ኩሉ ክፋል ዓለምና ዝተራእዩ ምልክታት ኣብ ሓጺር ጌዜ እንተሓድሓድ ተበላሊዑ እንተ ብሰንኪ ዓንዳሪ ኣካይዱኡ ነዊሕ ከምዘይጸንሕን ክፈራኸስ ምኻኑን ገፋዕቲ ድማ ጽባሕ ኣብ ፍርዲ ክቐርቡ ምኻኖም ደጋጊምና ክንዝክርን ከነዛኻኽሮምን ይግባእ::
ሕጉሳት ክመስሉ ፍሽክ እንተሉ
ውሽጦም ብሕሩሩ ዕጉባት ክመስሉ
ምኽሪ የሕዋቶም ከይሰምዑ ካብ ሃለሉ
ኣይግረምኪ ዓለም ዝበሉ እንተበሉ
(ዓምዲ ‘ዕቡሳት ጋዜጠኛታት’ (Silenced Journalists) ነቶም ኣብ ኣብያተ ማእሰርቲ ተዳጕኖም ምልክት ዕምጸጻ ፕረስ ሃገርና ኮይኖም ዝሳቐዩ ዘለዉ ገሊኦም’ውን ህይወቶም ዝሓለፈ ውጹዓት ጋዜጠኛታትና ዝውክል ዓምዲ እዩ።
እቲ ኣብ ኢድ መንግስቲ ኤርትራ ዝዓረፈ ጋዜጠኛ ቲቪ-ኤረ ፕሮግራም ኣምሓርኛ ጳውሎስ ኪዳነ ጋዜጠኛ ጥራይ ዘይኮነ ተዋሳኣይ ‘ውን ነይሩ እዩ። ኣብ ገለ ገለ ፊልምታት ‘ውን ተሳቲፉ። ገለ ካብቶም እናተዋስአ ኸሎ ዝተቐርጹ ካብ ተኸታተልቲ ኣሰና.ኮም ዝተላእኩልና ስእልታቱ ተዓዘቡ።
ኣብ መንግስታዊት መደበር ቴሌቪዥን ኤርትራ “ኤሪ-ቲቪ”፡ ኣገልግሎት ቋንቋ ዓረብ፡ ኣቕራቢት ዝነበረት ጋዜጠኛ ፋትሕያ ኻልድ፡ ካብ ቅድሚ ወርሒ ጀሚራ ኣብ ወተሃደራዊ መደበር ታዕሊም ሳዋ ተኣሲራ ከምዘላ ‘ሪፖርተርስ ዊዝ ኣውት ቦርደርስ’ ሎሚ ኣብ ዝዘርግሖ ጋዜጣዊ መግለጺ ሓቢሩ።
ኣብ ድምጺ ሓፋሽ ኤርትራ ኣብ ኣገልግሎት ቋንቋ ኣምሓርኛ ክዓዪ ዝጸንሐ ጋዜጠኛ ኢዮብ ከሰተ ብወገን ኢትዮጵያ ዶብ ክሰግር ክብል ተታሒዙ ብመንግስቲ ኤርትራ ኣብ ቤትማእሰርቲ ማይ ሱርዋ ተኣሲሩ ከምዘሎ ብምሕባር፡ ንሃለዋቱ ብዝምልከት ከቢድ ስግኣት ከምዝስምዖ ‘ሪፖርተርስ ዊዝ ኣውት ቦርደርስ’ ሎሚ 6 ሰነ ኣብ ዘውጽኦ ጋዜጣዊ መግለጺ ኣፍሊጡ።
ፕረዚደንት ሱዳን ዑመር ሓሰን ኣልበሺር ተጣባቒ መሰል ናጽነት ጋዜጠኛታት ዝኾነ ኣህጉራዊ ማሕበር፡ ‘ርፖርተርስ ዊዝ ኣውት ቦርደርስ’፡ ንናጽነት ሃገራውን ኣህጉራውን ጋዜጠኛታት ኣብ ሱዳን ብዝምልከት ንዘቕረበሉ ሰለስተ ሕቶታት፡ “ እንሓብኦ ነገር የልቦን” ብምባል፡ ከምዝመለሰ እቲ ማሕበር ኣፍሊጡ።
ኣብ ጋዜጣና፡ ስራሕ፡ ምዕባለ፡ ጽጋብ፡ ፍትሒ፡ ሓጎስ ጥራይ እዩ ዝንበብ። እቲ ኣብ መሬትና ተደኵኑ ዘሎ ሽቕለት ኣልቦነት፡ ድኽነት፡ ጥምየት፡ ዓመጽ፡ ጓህን ንብዓትን ኣብ ጋዜጣና ሰፈር የብሉን።